10 Spesis Burung Eksotik Yang Anda Tak Pernah Lihat

Bagi anda yang meminati burung, pasti anda teruja membaca artikel ini. Para saintis menganggarkan terdapat di antara 9,000 hingga 10,000 spesis burung yang wujud di atas muka bumi.

Dan daripada spesis-spesis tersebut, terdapat spesis yang dianggap sebagai burung eksotik. iluminasi.com ingin berkongsi 10 spesis burung eksotik yang tersangat cantik hingga anda mampu ternganga.

Burung Northern Cardinal ini mempunyai warna merah terang yang sangat menarik. Disebabkan ia tidak berhijrah ke tempat lain, ia menjadi penyeri ketika musim salji tiba. Spesis ini boleh dijuampai di selatan Kanada, menghala ke timur Amerika Syarikat sehingga ke Mexico. Habitatnya termasuklah hutan, taman, tanah rimba, tanah lembap.

Saiznya adalah sederhana dengan panjang badannya di antara 21 hingga 23 sentimeter.

Berasal dari selatan China, burung ini juga dikenali sebagai "Chinese Pheasant. Populasi liar spesis ini juga boleh dijumpai di United Kingdom. Rupa bentuknya berbeza di antara jantan dan betina.

Bagi burung jantan, ia mempunyai warna yang terang, bulu berwarna emas di bahagian kepala dan warna merah dari kepala ke leher. Sayap burung jantan pula berwarna gelap, dan ekor yang panjang.

Bagi burung betina pula, warnanya tidak terlalu terang, biasanya berbulu coklat dan pucat.

Burung yang mempunyai ekor tersangat panjang ini boleh dijumpai di negara-negara Afrika seperti Angola, Botswana, Republik Demokratik Kongo, Kenya, Lesotho, South Africa, Swaziland, and Zambia.

Ia mendapat namanya pada tahun 1783 oleh naturalis Belanda, Pieter Boddaert bersempena bulunya yang berwarna hitam (hanya berwarna hitam ketika musim mengawan). Burung betina Widowbird biasanya tertarik terhadap burung jantan yang mempunyai ekor yang panjang, yang boleh mencecah sehingga 15 sentimeter.

Burung ini boleh dikatakan antara yang paling unik dalam senarai ini. Burung jantan mempunyai pelbagai warna yang sangat cantik, manakala burung betina pula mempunyai warna coklat yang pudar. Warna-warni pada burung jantan digunakan dalam tarian yang dilakukan bagi menarik perhatian burung betina.

Burung betina pula biasanya akan hinggap di dahan sambil melihat "persembahan" yang dilakukan. Tompok biru laut pada kepala burung jantan bukanlah bulu tetapi kulit kepalanya. Burung yang berasal dari Indonesia ini dirakam buat kali pertama pada tahun 1996 oleh David Attenborough untuk dokumentari Attenborough in Paradise.

Burung dari keluarga kakak tua ini, The Rainbow Lorikeet boleh dijumpai di hutan hujan Australia dan juga Papua New Guinea, serta bandar Perth. Di Perth, ia menjadi masalah kerana burung ini boleh menjadi sangat agresif terhadap burung-burung lain di sekitar sarang mereka.

Spesis burung ini menghalang burung-burung tempatan seperti Australian Ringnecks untuk membuat sarang sehinggakan mengheret dan menjatuhkan sarang-sarang burung ini ke atas tanah. Gengster kan?

Pasti anda juga perasan akan rupa wajah burung ini yang lain dari yang lain. Ya, burung yang berasal dari Peru da Chile ini mempunyai misai, bukan sahaja bagi burung jantan malah burung betina juga.

Ia hanya boleh ditemui di tepi pantai Humboldt Current di mana terdapat beberapa ribu populasi burung Inca Tern.

Burung Quetzal adalah spesis burung yang sangat cantik yang berbulu hijau metalik di badan dan merah gelap di bahagian dada, serta ekor berkembar yang boleh mencecah panjang 1 meter, bagi burung jantan.

Burung ini dianggap sebagai haiwan suci bagi puak Aztek dan Maya, dan juga dikenali sebagai "The Rare Jewel Bird of the World.” Ia boleh dijumpai di Mexico dan juga selatan Amerika Syarikat.

Burung yang sangat elegan ini sangat mudah dibezakan melalui warnanya iaitu kelabu pada badan dan putih pada sayap. Burung ini boleh dijumpai di savana Afrika, selatan Sahara.

Ia boleh mencapai ketinggian 1 meter, dengan berat maksima 3.5 kilogram dan bukaan sayap 2 meter. Bulu-bulunya dipisahkan dengan warna putih, coklat dan emas manakala kepalanya mempunyai "mahkota" berwarna seakan-akan emas.

Burung yang berasal dari New Guinea adalah sangat jarang ditemui. Malah, anda mungkin tak akan berpeluang untuk bertemu dengan spesis ini secara dekat kerana ia tinggal di tempat yang paling tidak boleh dimasuki atau didekati.

Ia sangat terkenal kerana kecantikannya, serta wataknya yang agak lucu seperti bergantung tunggang terbalik di atas dahan.

Sekali pandang, macam patung dan bukannya burung sebenar. Namun, spesis burung toucan ini adalah antara yang terbesar dalam keluarga aracari. Ia berasal dari Amazon dan mampu mencapai saiz dengan panjang 40 hingga 45 sentimeter dan seberat 190 hingga 280 gram.

Walaupun sangat jarang ditemui, agak mengejutkan mengetahui bahawa burung ini tidak tergolong dalam kumpulan haiwan terancam. Namun, habitatnya kini diancam oleh aktiviti perlombongan.


6 Jenis Perniagaan Pelik Tetapi Dapat Keuntungan Yang Banyak

Kita sudah biasa melihat banyak perniagaan yang menawarkan perkhidmatan yang berguna kepada kita. Bagaimanapun, kadangkala wujud beberapa idea yang kelihatan seperti tak masuk akal - namun tetap mempunyai pelanggan yang membeli atau melanggannya. Berikut adalah 6 jenis perniagaan yang dijalankan secara sah, menawarkan perkhidmatan atau jualan yang sangat ganjil.

Anda menghadapi kekecewaan ditinggalkan kekasih? Tidak tahu apa yang anda boleh lakukan untuk menggambarkan kekecewaan anda? Mahu cara yang kejam tetapi selamat dan sah di sisi undang-undang, untuk 'membalas dendam'? Mahu menunjukkan kepada seseorang anda bencikan dia? Pilih jambangan bunga daripada Dirty Rotten Flowers dan jambangan bunga yang buruk dan hampir layu itu akan dihantar kepada sesiapa saja yang anda bencikan. (rujukan)

Aftermath adalah sebuah syarikat yang menawarkan perkhidmatan yang sangat berguna- mereka akan mencuci lokasi seperti kediaman atau pejabat anda, selepas berlakunya kes pembunuhan. Mempunyai pengalaman luas dalam bidang ini, kadar upah yang dikenakan Aftermath bergantung kepada berapa lokasi kejadian. (rujukan)

Sesi urutan yang berasal dari Thailand ini adalah satu perkhidmatan urutan unik. Mereka yang mahu menerima rawatan akan ditampar beberapa kali oleh pengurut, yang dikatakan mampu melicingkan kulit muka serta mengembalikan keremajaan seseorang. Mengenakan bayaran RM1350 untuk satu sesi 15 minit atau pakej berbaloi RM3800 untuk 4 sesi. Bagaimanapun, perniagaan ini sudah ditutup pada 2014. Ah, ruginya. (rujukan)

Algordanza adalah sebuah syarikat dari Switzerland yang akan menukarkan apa saja lebihan yang ada daripada proses pembakaran mayat orang kesayangan kita, kepada berlian yang cantik. Dikatakan berlian yang dihasilkan melalui proses yang digunakan oleh Algordanza jauh lebih baik kualitinya berbanding berlian tiruan yang dihasilkan dalam makmal. Prosesnya agak rumit. Abu mayat yang disimpan akan diekstrak karbon di dalamnya lalu ditukarkan kepada bentuk graphite. Graphite itu akan dipanaskan selama beberapa minggu sebelum ditukar menjadi berlian yang boleh kita pakai, sebagai kenang-kenangan. (rujukan)

Apabila kami menulis berkenaan sampah angkasa, kami sebenarnya tidak menyangka akan mengetahui berkenaan servis yang ditawarkan oleh Celestis ini. Menawarkan servis untuk menerbangkan beberapa gram abu mayat individu yang mahu dikenang ke angkasa, Celestis akan menumpangkan pakej tersebut dengan roket-roket yang dilancarkan dan dibiarkan terapung di angkasa. Salah seorang individu paling awal yang disemadikan di angkasa adalah pencipta siri televisyen popular Star Trek, Gene Roddenberry yang menjadi antara mendiang terawal di 'angkasakan' di angkasa. Kami tak tahu sama ada penggunaan 'dikebumikan' betul atau tidak, dalam situasi ini. (rujukan)

Mempunyai perasaan takut selepas melakukan kesalahan? Takut berdepan dengan individu tersebut? Kini anda tidak perlu lagi risau. Telah wujud beberapa agensi di Jepun yang menawarkan perkhidmatan memohon maaf secara terus, sekiranya kita tidak sanggup melakukannya.

Beberapa syarikat seperti Shazaiya Aiga Pro atau Nihon Shazai Daikokao akan mengenakan bayaran dan melakukan permohonan maaf bagi pihak anda. Anda boleh memilih sama ada mahu memohon maaf secara bersemuka, melalui email atau telefon. Anda juga boleh memilih sama ada permohonan maaf anda disertai dengan tangisan atau sekadar penuh penyesalan. (rujukan)


Thomas Edison Sebenarnya Bukan Pencipta Mentol Yang Pertama Dunia

Mentol adalah salah satu ciptaan yang memberikan impak yang sangat besar dalam hidup kita. Ia memudahkan kehidupan seharian dan tanpanya mungkin kita masih menggunakan lampu minyak tanah.

Di sekolah kita diajar bahawa mentol merupakan ciptaan Thomas Alva Edison. Namun, itu bukanlah cerita sebenar mengenai penciptaan mentol.

Malah, Thomas bukanlah orang yang pertama, dan bukan satu-satunya yang cuba untuk mencipta mentol pijar. Menurut ahli sejarah, terdapat lebih daripada 20 pencipta mentol pijar sebelum terhasilnya mentol versi Thomas.

Akan tetapi Thomas sering diberikan kredit kerana mentol ciptaannya mendahului yang lain disebabkan kombinasi 3 faktor, iaitu :

Pencipta pertama yang cuba mencipta mentol sebenarnya adalah Humphry Davy, pada tahun 1802. Beliau pada mulanya melakukan eksperimen terhadap arus elektrik dan mencipta bateri elektrik.

Dan Humphry mendapati karbon yang disambungkan kepada baterinya, menjadi bernyala. Ciptaan tersebut dikenali sebagai lampu Arka Elektrik. Namun ciptaan tersebut tidak bertahan lama dan terlalu cerah untuk penggunaan biasa.

Dalam jangka masa 70 tahun selepas itu, ramai pencipta yang cuba untuk mencipta mentol lampu namun tiada rekaan yang sesuai untuk penggunaan komersial.

Pada tahun 1840, saintis British, ciptaan Warren de la Rue yang berkonsepkan titik cair yang tinggi membolehkan mentol tersebut beroperasi pada suhu yang tinggi.

Walaupun rekacipta ini efisyen namun kos platinum yang digunakan membuatkan ia tidak praktikal bagi pengeluaran komersial.

Ahli fizik Joseph Wilson Swan juga mencipta mentol lampu pada 1850, dan menghasilkan prototaip pada tahun 1860. Namun, disebabkan kekurangan vakum dan bekalan elektrik menyebabkan mentol tersebut tidak efektif sebagai penghasil cahaya.

Dan akhirnya pada 24 Julai 1874, Henry Woodward dan Mathew Evans telah mempatenkan ciptaan mereka di Kanada.

Mereka mencipta lampu dalam saiz dan bentuk yang berbeza menggunakan rod karbon. Henry dan Mathew cuba untuk mengkomersialkan lampu mereka namun gagal. Akhirnya pada 1879, paten milik mereka dijual kepada Thomas Alva Edison.

Thomas Alva Edison mula melakukan kajian yang mendalam dalam menghasilkan mentol lampu yang lebih praktikal pada tahun 1878. Paten yang pertama dilakukan oleh Thomas adalah pada 14 Oktober 1878 iaitu "Improvement In Electric Lights".

Beliau kemudiannya meneruskan ujian terhadap beberapa bahan untuk logam filamen bagi memperbaiki ciptaan awalnya.

Tanggal 4 November 1879, Thomas sekali lagi mempatenkan ciptaan lampu elektrik. Walaupun paten tersebut menjelaskan beberapa cara menghasilkan filamen karbon.

Namun, selepas beberapa bulan selepas paten itu diberikan kepada Thomas, barulah beliau dan pasukannya menemukan filamen buluh berkarbon yang mampu bertahan sehingga 1,200 jam.

Penemuan itu menandakan permulaan kepada penghasilan mentol lampu komersial. Pada tahun 1880, Edison Electric Light Company, milik Thomas Alva Edison, mula memasarkan produk baru mereka.


5 Penyanyi Dengan Jualan Album Paling Laris Di Dunia

Industri muzik tidak terlepas mengalami perubahan yang sangat mendadak mengikut peredaran zaman dan teknologi. Kini kejayaan seseorang artis atau band itu tidak lagi terletak kepada jumlah album terjual. Malah jarang sekali artis zaman kini mengeluarkan album.

Ia lebih kepada mengeluarkan single yang mana dijual di platform seperti itunes dan sebagainya. Lebih menarik, lagu-lagu tersebut dimuat naik ke Youtube dan jumlah tontonan menjadi penanda kejayaan lagu tersebut.

Namun, jumlah unit album yang terjual merupakan satu-satunya penentu kejayaan artis zaman dahulu. iluminasi.com kongsikan 5 artis dengan unit jualan album paling tinggi dalam sejarah muzik dunia.

Pada zaman 1970-an, nama Elton John meningkat naik dengan mendadak membuatkan beliau bergelar "superstar" di seluruh dunia. Ketika itu, beliau hanya berusia 30 tahun. Lagu "Candle in the Wind" versi 1977 yang telah ditulis semula bagi meraikan hidup Puteri Diana telah berjaya terjual sebanyak 33 juta unit terjual.

Ia juga dikatakan single yang paling laris dalam sejarah muzik. Dianggarkan sebanyak 250 juta unnit Elton John terjual di seluruh dunia, beliau juga merupakan artis solo British yang paling berjaya. Kekayaan Elton John dianggarkan sebanyak RM1.74 billion.

Ketika baru setahun berkecimpung dalam industri muzik, Madonna adalah antara beberapa artis yang diserapkan ke dalam "Hall of Fame Rock and Roll". Berada di tangga ke-4, syarikat rakaman Madonna menganggarkan sebanyak 300 juta unit rekod telah terjual.

Selain itu, Madonna juga diiktiraf sebagai artis wanita dengan unit paling banyak terjual oleh Guinness Book of World Records. Walau bagaimanapun, jualannya yang disahkan menerusi pasaran rasmi yang ada dikatakan tidak mencecah 170 juta.

Memang tak dapat disangkal lagi bakat yang ada pada mendian Michael Jackson. Walaupun beliau dan syarikat rakamannya dikatakan selalu membesar-besarkan tentang jualan dan pencapaiannya, namun tiada keraguan mengenai rekod yang dilakukan oleh Raja Pop ini.

Ia termasuklah album yang paling laris sepanjang zaman iaitu "Thriller", muzik video yang paling laris dalam sejarah dan juga memenangi anugerah terbanyak melebihi mana-mana artis dan band dalam sejarah.

Dakwaan Michael sendiri bahawa sebanyak 750 juta unit rekod terjual adalah tidak tepat, dan jualan yang disahkan tidak melebihi 175 juta. Peminat-peminatnya juga mendakwa sebanyak 350 hingga 400 juta unit rekod terjual di seluruh dunia.

Mungkin kebanyakan daripada remaja zaman sekarang tidak tahu akan nama ini, namun Elvis Presley telah membawa satu aura muzik yang sangat dahsyat satu ketika dahulu. Dengan gelaran "The King", Elvis merupakan satu-satunya artis solo yang telah berjaya melepasi paras 200 juta unit rekod terjual.

Lebih menarik, rekod jualan itu dikira oleh  Recording Industry Association of America (RIAA) bermula tahun 1958. Ini bermakna banyak lagi rakaman muzik Elvis yang berjaya sebelum itu tidak diambil kira.

Walaupun begitu, Elvis mempunyai anugerah yang tersangat banyak termasuklah emas (90), platinum (52) dan juga multi-platinum (25). Elvis juga merupakan artis solo paling laris dalam sejarah muzik di Amerika Syarikat .

Dan tangga pertama bagi senarai ini adalah tak lain tak bukan band yang mana lagu mereka masih diperdengarkan sehingga hari ini, The Beatles. Kejayaan yang The Beatles kecapi antaranya adalah album nombor 1 paling banyak dalam carta US sebanyak 20 album, single paling di tangga pertama paling banyak iaitu 20, album nombor 1 paling banyak dalam carta British, dan single paling laris di UK.

Menurut RIAA, Beatles merupakan artis dengan rekod paling banyak terjual di Amerika Syarikat iaitu 178 juta jualan rasmi terjual. Kejayaan itu juga dilakukan di UK, Jerman dan juga seluruh Eropah.

Dakwaan mereka bahawa sebanyak 1.5 billion unit terjual di seluruh dunia adalah tidak benar, walaupun Beatles adalah satu-satunya artis yang berkemungkinan memecahkan rekod unit terjual melebihi 300 juta.


Sagrada Familia : Gereja Roman Katolik Terbesar Di Dunia Yang Masih Belum Siap Sejak 1882

Basílica i Temple Expiatori de la Sagrada Família atau Sagrada Família, adalah gereja Roman Katolik yang terbesar yang masih belum siap dibina. Sagrada Família terletak di Barcelona, Sepanyol dan bentuknya merupakan hasil rekaan arkitek dari Catalan, Antoni Gaudi.

Gereja ini direkabentuk berkeluasan 5,400 meter persegi dengan ketinggian 170 meter.

Gereja ini merupakan inspirasi daripada seorang penjual buku iaitu Josep Maria Bocabella yang juga pengasas Persatuan Penganut Rohani  St. Joseph.

Ia bermula apabila Josep melawat Vatican pada tahun 1872 dan kemudiannya pulang ke Italy dengan niat untuk membina sebuah gereja berinspirasikan basilika di Loreto.

Pembinaan Sagrada Família mengambil tempat pada tahun 1882. Ketika itu ia dibawah pengawasan arkitek Francisco Paula de Villar. Namun setahun kemudian, Francisco telah meletakkan jawatan yang mana diambil alih oleh Antoni Gaudi.

Tugas arkitek digalas oleh Antoni yang mana kemudiannya dilantik sebagai Direktor Arkitek pada tahun 1884. Antoni lalu mengubah projek ini mengikut gaya seni bina dan kejuruteraannya seperti yang dilihatkan sekarang.

Penggabungan reka bentuk Gothic dan lengkungan Art Nouveau digunakan oleh Antoni bagi mencantikan reka bentuk Sagrada Familia. Kehidupannya bermula dari usia 30 diabdikan dengan membina gereja ini, sehinggalah beliau menghembuskan nafas terakhir ketika berusia 73 tahun pada 1926.

Ketika kematian Antoni, Sagrada Familia hanya siap di antara 15 hingga 25 peratus sahaja. Namun, Antoni sendiri pernah berkata, "Klien saya tidak terburu-buru mahukan ia siap,". Walaupun tanpa Antoni, pembinaan Sagrada Família diteruskan dan hanya bergantung kepada sumbangan persendirian.

Namun pembinaannya agak perlahan dan tertangguh akibat daripada gangguan oleh Perang Saudara Sepanyol dari tahun 1936 hingga 1939. Proses pembinaan diteruskan secara perlahan-lahan bermula 1950-an.

Terima kasih kepada kemajuan teknologi seperti rekabentuk bantuan komputer, ia membolehkan pembinaan berjalan dengan lebih pantas. Pada tahun 2010, pembinaangereja ini telah siap lebih daripada 50%.

Walaubagaimanapun, beberapa cabaran terhebat menyiapkan gereja ini masih dihadapi, termasuklah menyiapkan 10 struktur kon yang setiap satunya melambangkan tokoh penting dalam New Testament.

Sagrada Familia terletak bersebelahan dengan Sekolah Sagrada Família yang dibina oleh Antoni pada tahun 1909 untuk anak-anak pekerja pembinaan gereja tersebut. Kini sekolah tersebut digunakan sebagai lokasi pameran.

Sejak pembinaannya bermula pada tahun 1882, Sagrada Família dijangka siap selepas 144 tahun, iaitu pada tahun 2026. Ia juga menandakan ulangtahun ke-100 kematian Antoni Gaudi. Namun ia dikatakan tidak akan siap hingga tahun 2040.


5 Kes Perkahwinan Paling Singkat Melibatkan Pasangan Berbangsa Arab

Kadar perceraian di negara-negara Arab, seperti Arab Saudi sebenarnya mencapai satu tahap yang cukup membimbangkan. Entah di mana silapnya sehinggakan lelaki-lelaki Arab menjadi terlalu mudah untuk melafazkan cerai kepada isterinya yang kadangkala disebabkan perkara-perkara kecil. Di sini kami kompilasikan 5 kes perceraian paling pantas yang pernah dilaporkan berlaku di negara-negara Arab melibatkan pasangan Arab. Kelima-lima pasangan ini tidak sempat merasai kemanisan rumah tangga berikutan sebab-sebab tertentu, yang hanya mereka sendiri faham sebab-musababnya.

Berikut adalah 5 perceraian paling pantas yang pernah berlaku dalam dunia, melibatkan pasangan Arab yang sukar untuk diterima ia benar-benar berlaku.

Seorang lelaki dari Arab Saudi menceraikan isterinya 2 jam selepas pernikahan mereka, selepas isterinya melanggar perjanjian mereka yang dibuat sebelum itu. Sebelum berkahwin, kedua-duanya bersetuju untuk menyediakan kontrak perkahwinan dengan salah satu syarat di dalamnya, mengandungi larangan kepada mereka berdua daripada menggunakan media sosial.

Ketika majlis perkahwinan mereka, isterinya memuat naik gambar perkahwinan mereka berdua ke aplikasi Snapchat, untuk tatapan kawan-kawannya. Suaminya yang mendapati tindakan isterinya itu, nekad menceraikan isterinya kerana melanggar perjanjian yang telah dipersetujui mereka berdua. (rujukan)

Malam pertama pengantin baru merupakan sesuatu yang sangat dinantikan oleh mereka yang mengikut ketat ajaran Islam, jadi tidak menghairankanlah apabila seorang lelaki merasa kekecewaan yang amat sangat, setelah ajakannya untuk bersama dengan isterinya tidak diendahkan isteri - yang pada ketika itu leka bermain telefon.

Cuba memujuk, wanita itu mengatakan yang dia sedang melayan ucapan tahniah kawan-kawannya. Suaminya meminta wanita itu meletakkan telefon namun tidak dihiraukan. Berang dengan tindakan isterinya yang baru saja dinikahi, suaminya melafazkan cerai dan beredar dari hotel yang ditempah. Ketika kes ini dibawa ke mahkamah, lelaki itu enggan memaafkan isterinya dan tidak mahu merujuk semula perkahwinan mereka. (rujukan)

Bagi seorang wanita Saudi ini pula, perkahwinan yang diaturkan oleh keluarga menjadi bencana besar pada dirinya. Ekoran peraturan ketat keluarga mereka yang tidak membenarkan mereka bertemu sebelum berkahwin, detik kali pertama si lelaki melihat wajah isterinya adalah ketika sesi bergambar semasa majlis perkahwinan mereka.

Isterinya pun menanggalkan niqab yang menutupi wajah sambil tersenyum, selepas diminta jurufoto - namun suaminya terus bangun dan menceraikan isterinya itu kerana wajah isterinya tidak seperti yang dia gambarkan sebelum itu. Pengantin wanita itu pengsan lalu hari bahagianya bertukar menjadi tragedi. (rujukan)

Tidak pernah melihat wajah sebenar isterinya, seorang lelaki menerima kejutan paling besar ketika berbulan madu, selepas isterinya berenang di sebuah pantai di Dubai. Ekoran aktiviti berenang, solekan ke atas wajah isterinya hilang dan menampakkan wajah sebenar isterinya yang tidak lagi mampu dikenali suaminya.

Lelaki berusia 30 tahun itu nekad menceraikan isterinya yang berusia 24 tahun, atas tuduhan menipu beliau selama ini. Isterinya juga dikatakan pernah menjalani pembedahan mencantikkan wajah serta gemar mengenakan bulu mata palsu. Menurut wanita itu, dia sebenarnya mahu menerangkan segala-galanya pada suaminya namun tidak kesampaian, selepas lelaki itu enggan bersama semula. (rujukan)

Seorang lelaki terpaksa menceraikan isterinya yang baru saja dikahwini, selepas mendapat satu jambangan bunga yang dihadiahkan kepadanya oleh seorang yang tidak dikenali semasa majlis perkahwinan. Diletakkan sekali dengan jambangan bunga tersebut sebuah memori USB dan nota berpesan supaya lelaki itu melihat kandungannya.

Apabila dia membuka memori tersebut, dia mendapati di dalamnya penuh dengan gambar-gambar isterinya dengan lelaki lain dalam keadaan 'mesra.' Lelaki itu menceraikan isterinya ketika berada dalam bilik hotel dan beredar pergi.

Siasatan mendapati pemacu memori tersebut dihantar bekas teman lelaki isterinya, yang tidak dapat menerima hakikat wanita itu akan berkahwin dengan orang lain. Bekas teman lelaki itu juga pernah mengugut akan melakukan perkara sama sebelum mereka berkahwin. Mungkin dalam kes ini, kita harus akui wanita itu tiada jodoh dengan kedua-dua lelaki tersebut. Bekas suami wanita tersebut perlu menjalani sesi kaunseling berikutan insiden itu. (rujukan)


5 Sepakan Terpantas Yang Pernah Direkodkan Dalam Perlawanan Bola Sepak

Berapakah kelajuan yang anda fikir mampu dihasilkan apabila seorang pemain menyepak bola? Seperti yang kita tahu, pemain-pemain menyepak bola dengan sangat kuat, yang mampu mencapai kelajuan 100 km/j dengan mudah. Sebagai perbandingan, kelajuan tertinggi yang dilakukan seorang pemukul dalam sukan kriket adalah 161.3 km/j.

Pemain-pemain seperti Roberto Carlos, Zlatan Ibrahimovic, David Beckham dan lain-lain sangat dikenali dengan kualiti sepakan mereka, dengan gol umpama kilat yang dihasilkan Carlos ketika menentang Perancis dalam Piala Konfederasi apabila beliau menyepak dalam situasi bola mati yang menghasilkan kelajuan yang menakjubkan iaitu 138 km/j. Manakala Ibrahimovic pula, menjaringkan gol ketika menentang Anderlecht dalam Liga Juara-Juara dengan kelajuan setinggi 150 km/j! Beckham juga tidak terkecuali apabila beliau menghasilkan gol yang sangat 'kuat' ketika menentang Chelsea pada bulan Februari 1997 dalam Liga Perdana. Kelajuan sepakannya ketika itu mencapai setinggi 157.5 km/j! Namun nama-nama besar ini masih belum mampu untuk menandingi 5 nama berikut yang merekodkan sepakan dengan kelajuan tertinggi dalam bola sepak:

Pemain Sheffield Wednesday ini merekodkan sepakan umpama roket apabila beliau membuat percubaan yang menghasilkan kelajuan 183 km/j ketika menentang Arsenal di Highbury pada bulan September 1996. Walaupun sepakan itu sangat kuat, malangnya ia tidak menghasilkan gol apabila terkena palang gol. Ia adalah satu percubaan yang sangat bertenaga dan pasti tiada siapa yang sanggup menahan bola tersebut.

Apa yang menarik adalah pengurus lagenda Manchester United, Alex Ferguson pernah 'memancing' pemain Sheffield Wednesday ini sebanyak enam kali, dan semuanya gagal. Sebaliknya, mereka beralih kepada Eric Cantona dan selebihnya adalah sejarah.

Beliau kemudian berpindah ke Southampton dengan nilai perpindahan yang menjadi rekod kelab ketika itu, dan beliau bersara di sana selepas hanya bermain sebanyak 30 perlawanan liga dalam tempoh tiga tahun.

Disebalik posisinya sebagai pemain pertahanan, Koeman berjaya tersenarai dalam senarai ini apabila beliau menjaringkan gol umpama peluru yang mencapai kelajuan setinggi 188km/j. Beliau mewakili Barcelona ketika beraksi dalam perlawanan akhir Champions Cup pada tahun 1992 menentang Sampdoria. Ia dihasilkan dari sepakan percuma apabila rakan sepasukannya 'menyungkit' bola terlebih dahulu sebelum beliau berlari dan melakukan voli yang menerjah ke bahagian bawah kiri gawang.

Pemain Belanda ini adalah watak penting dalam pasukan Barcelona setelah berjaya membantu mereka merangkul empat takhta La Liga dan satu kejuaraan Liga Juara-Juara. Selepas berjaya membawa Southampton untuk berada di posisi keenam dalam Liga Perdana, yang terbaik pernah dicapai, beliau kemudian berpindah ke kelab Merseyside, Everton namun dipecat apabila The Toffees menampilkan persembahan yang buruk kebelakangan ini.

Pemain Blackburn Rovers, Steven Reid melakukan sepakan yang sangat laju apabila beliau menjaringkan gol yang menakjubkan ketika menentang pasukan yang bakal diwakilinya selepas itu, Wigan Athletic dalam Liga Perdana dengan kelajuan setinggi 189 km/j. Cuba bayangkan reaksi penjaga gol pihak lawan apabila bola ibarat peluru tersebut melintasinya dan menerjah jaring?

Malah ada sesetengah penyokong yang mengatakan jika penjaga gol tersebut terkena sepakan itu, Reid mungkin boleh dihantar ke penjara kerana membunuh! Reid adalah sebahagian daripada pasukan Ireland pada Piala Dunia 2002 dimana mereka terkeluar pada peringkat 16 terbaik apabila tewas kepada Sepanyol. Bekas pemain pertahanan kanan tersebut kini bertindak sebagai jurulatih pasukan utama pasukan Reading.

Pemain Bayern Munich, Arjen Robben menjaringkan gol melalui satu voli yang padu ke atas musuh ketat Borussia Dortmund dengan kelajuan yang menakjubkan iaitu 190 km/j! Dengan kelajuan yang sangat tinggi itu,  penjaga gol tidak mampu berbuat apa-apa selain hanya melihat bola tersebut menerjah ke jaring gawang gol.

Robben sangat cemerlang dalam pasukan Bayern Munich yang memonopoli Bundesliga dan memainkan peranan penting dalam pasukan tersebut yang menjuarai Liga Juara-Juara. Pemain serangan ini sangat prolifik untuk pasukan Bavarians di mana beliau menjaringkan 77 gol dalam 142 penampilan liga. Beliau pasti membuatkan rakan senegaranya Ronald Koeman berasa sangat bangga!

Pemain bola sepak dengan sepakan yang paling laju pernah direkodkan seorang manusia adalah Ronny Heberson! Pemain pertahanan Sporting Lisbon tersebut menjaringkan gol melalui satu sepakan yang sangat dahsyat dari situasi bola mati ketika menentang Associacao Naval de Maio dengan keluan yang mencapai 211 km/j!

Ya! Ia adalah benar. Apa yang melucukan adalah setiap satu keretapi di India hanya berkelajuan 140 km/j. Setiap seorang dan semua pemain dalam senarai ini menjaringkan gol dengan kelajuan yang lebih tinggi daripada itu! Sepakan Ronny telah dianggap umpama kilat yang menyambar. Rekodnya dilihat tidak akan dapat dipecahkan dalam masa yang terdekat. Walaupun kariernya tidaklah begitu berjaya, sepakannya tetap akan kekal dalam sejarah sebagai yang terlaju pernah dihasilkan.


5 Kehebatan Ronaldo 'Gemuk' Yang Mungkin Ramai Tak Tahu

The Phenomenon. Itulah gelaran yang diberikan kepada pemain lagenda ini yang satu ketika dahulu merupakan penyerang terbaik atas muka bumi.

Walaupun kini Ronaldo lebih sinonim dengan bintang Portugal, Cristiano Ronaldo kerana popularitinya, namun impak yang diberikan oleh Ronaldo Luís Nazário de Lima masih diingati sehingga kini.

iluminasi.com kongsikan 5 fakta mengenai Ronaldo yang anda mungkin tak tahu.

Ketika di awal karier profesional Ronaldo, beliau hanya berusia 17 tahun ketika diserapkan dalam skuad utama Brazil yang memenangi Piala Dunia 1994, namun hanya sebagai simpanan. Ketika itu terdapat seorang lagi Ronaldo sebelum kehadiran beliau.

Nama Ronaldo digunakan oleh Ronaldo Guiaro yang merupakan pemain Brazil 2 tahun senior daripada beliau, jadi Ronaldo diberikan nama Ronaldinho yang bermaksud "Little Ronaldo". Beliau menggunakan nama Ronaldinho pada Sukan Olimpik 1996 ketika memenangi pingat perak.

Ronaldo dapat menggunakan nama sebenarnya kembali selepas Ronaldo Guiaro tidak lagi bersama skuad Brazil. Pada tahun 1999, seorang pemain baru diserapkan ke dalam skuad utama dengan nama yang sama, iaitu Ronaldo de Asis Moreira. Sebagai pemain junior, beliau diberikan nama Ronaldinho yang mana kita kenal sekarang.

Dengan rekod dunia pada 1996, iaitu sebanyak £19 juta, Ronaldo telah berpindah dari PSV Eindhoven ke Barcelona. Ronaldo hanya bermain untuk satu musim sahaja di Barcelona namun kariernya di kelab itu telah meninggalkan satu memori yang takkan dilupakan.

Hanya berusia 20 tahun, beliau berjaya menjaringkan 47 gol dalam 49 penampilan untuk Barcelona dan membantu kelab gergasi itu menjuari Piala Sepanyol dan Piala UEFA. Dan ketika memasuki usia 21, beliau telah dianugerahkan Pemain Terbaik Dunia oleh FIFA dan anugerah yang paling berprestij dalam dunia bola sepak iaitu Ballon d'Or pada tahun 1997.

Rekod tersebut hampir dipecahkan oleh Michael Owen yang berusia 22 tahun ketika memenangi anugerah sama pada tahun 2001.

Alessandro Nesta boleh dikatakan antara pemain pertahanan paling hebat dalam sejarah bola sepak. Namun, beliau sendiri menggelarkan Ronaldo sebagai mimpi ngeri bagi mana-mana pertahanan.

Perlawanan akhir Piala UEFA 1998 di antara Inter Milan dan Lazio membuatkat Nesta berubah tanggapan terhadap Ronaldo daripada pemain berkelas dunia, kepada satu fenomena. Perlawanan itu dilihatkan seperti sesuatu yang mudah bagi Ronaldo.

Inter Milan membenam Lazio dengan jaringan 3-0, di mana Ronaldo menjaringkan gol terakhir. Namun perkara yang hangat diperkatakan mengenai perlawanan itu adalah kesan yang Ronaldo berikan kepada Nesta.

Nesta berkata selepas perlawanan itu, "Ia adalah pengalaman paling buruk dalam karier saya. Ronaldo sememangnya tak dapat dihalang,".

Pemenang dua kali Piala Dunia ini pernah dikutuk oleh peminat, media, malah pengurus-pengurus pasukan sendiri ketika berat badan beliau mula naik di pengakhiran kariernya. Dan ketika beliau mengumumkan persaraan pada tahun 2011 atas sebab kesihatan, Ronaldo mendedahkan bahawa beliau mengalami hipotiroidisme.

Beliau memberitahu media bahawa mengetahui berkenaan masalah itu 4 tahun sebelumnya dan terpaksa mengambil suntikan hormon bermain yang dilarang oleh lembaga kawalselia untuk kekal , membuatkannya berhasrat untuk bersara.

Sir Alex Ferguson pernah membuat perbandingan yang agak kejam antara Ronaldo dan Cristiano Ronaldo dengan mengatakan, "Jika saya membandingkan Ronaldo dengan yang Ronaldo gemuk dan tua itu, Ronaldo adalah lebih hebat,".

Ketika perlawanan akhir Piala Dunia 1998 di antara Brazil dan Peranis, semua mata fokus kepada pemain terbaik dunia ketika itu, Ronaldo. Namun, agak mengecewakan apabila pentas paling berprestij itu menjadi satu skandal apabila nama beliau tiada dalam kesebelasan utama.

Namun nama Ronaldo ditambah kepada barisan utama yang mana perlawanan itu menjadi medan menuding jari di antara pihak berkuasa, dan misteri mengenai kesihatan Ronaldo masih menjadi misteri sehingga kini.

Ronaldo diserang sawan di hotel penginapan mereka selepas makan tengah hari pada hari perlawanan. Badannya bergoncang dengan ganas dan mulutnya berbuih. Beliau dihantarkan ke hospital dan dibenarkan keluar beberapa jam kemudian. Ronaldo lalu memberitahu jurulatih Mario Zagallo bahawa dirinya cukup cergas untuk bermain, namun tidak dibenarkan oleh doktor.

Ramai pakar perubatan terkejut melihatkan pemain terbaik dunia itu diserang sawan hanya beberapa jam sebelum perlawanan. Hasilnya, Brazil mudah ditewaskan Perancis 3-0 membuatkan banyak teori konspirasi timbul.

Antaranya adalah Nike selaku penaja pasukan itu, dan Persekutuan Bola Sepak Brazil mempunyai perjanjian £105 juta membuatkan mereka seolah-olah mempunyai kuasa dengan menekan pengurus untuk memasukkan nama Brazil dalam kesebelasan utama. Konspirasi lain yang dilaporkan oleh akhbar Brazil, Globo, iaitu sawan itu disebabkan oleh suntikan kortison dengan bius yang diberikan kepada Ronaldo.

Namun teori konspirasi oleh rakyat Malaysia ketika itu adalah Brazil telah dibomoh oleh Perancis.


Bekerja Lebih Masa Berisiko Tinggi Alami Penyakit Mental dan Mati Awal

Waktu kerja normal bagi kebanyakan syarikat swasta atau kerajaan adalah 8 jam, tidak termasuk waktu makan rehat yang biasanya diberikan 1 jam. Namun dalam dunia pekerjaan, kita tidak terlepas dari bekerja lebih dari 8 jam.

Malah, ada di antara mereka yang terlalu kerap bekerja lebih masa, tak kiralah sama ada desakan kerja yang tak pernah siap, atau untuk mengejar pendapatan lebih.

Adakah anda salah seorang daripadanya? Jika ya, anda mungkin berhadapan risiko mengalami gangguan mental!

Menurut NST, pakar-pakar semakin bimbang akan budaya pekerja di Malaysia yang semakin kerap bekerja lebih masa sehinggakan mencecah 12 jam sehari. Jika dihitung, jumlah jam bekerja mereka bersamaan 60 jam seminggu.

Akta Kerja 1955 telah menyatakan bahawa rakyat Malaysia hanya boleh bekerja lebih masa sebanyak 10 jam sahaja dalam seminggu.

Walaubagaimanapun, ramai pekerja dieksploitasikan oleh majikan mereka dan diberikan kerja lebih masa yang keterlaluan, menurut presiden Kongres Kesatuan Sekerja Malaysia, Abdul Halim Mansor.

Tanpa disedari, kerja lebih masa yang berterusan ini membuatkan ramai pekerja mengalami tekanan yang kronik dan keletihan mental, walaupun di luar waktu kerja.

Menurut Abdul Halim lagi, Kementerian Sumber Manusia harus mengingatkan para majikan supaya menghormati akta tersebut dan tidak dilanggar oleh mereka yang tidak bertanggungjawab yang hanya memikirkan hasil sahaja.

Kerja lebih masa yang keterlaluan adalah sangat tidak sihat dan kerajaan harus memeriksa semula perkara ini bagi mempertanggungjawabkan majikan yang mengarahkan kerja lebih masa.

Sebagai negara yang sedang membangun untuk menjadi negara maju, negara kita memerlukan satu undang-undang yang benar-benar komprehensif. Ini amat penting dalam memastikan pekerja mendapat rehat berkualiti, bagi menjamin hasil yang berkualiti.

Kajian menunjukkan kerja lebih masa memberikan kesan negatif kepada tidur anda. Ia sama ada hasil daripada tekanan kerja (kerja fizikal atau terlalu lama di depan komputer), atau tidak cukup masa rehat sebelum tidur. Ini akan menyebabkan kita mengalami apa yang dipanggil "hutang tidur". Hutang tidur yang kronik berisiko menyebabkan obesiti, sakit jantung, strok dan juga diabetes.

Dalam jangka masa pendek, kekurangan tidur memberi kesan kepada hippocampus, iaitu bahagian dalam otak yang terbabit dalam penghasilan ingatan.

Bekerja lebih masa mampu memberikan kesan buruk kepada badan dan otak dengan dua cara utama, iaitu meningkatkan tekanan dan mengganggu tabiat sihat seperti bersenam, makan secara teratur dan banyak lagi.

Sebagai contoh, apabila anda terlalu letih akibat kerja lebih masa, anda akan cenderung untuk bergantung kepada kafein dan lebih gemar untuk makan makanan yang tidak sihat terutamanya makanan segera. Anda juga tidak mempunyai masa lagi untuk bersenam.

Menurut kajian dalam jurnal Natura Communications, apabila seseorang itu terlalu letih, pemilihan makanan sihat akan diabaikan disebabkan oleh 2 perkara. Pertama, ia memperlahankan aktiviti dalam otak yang bertanggungjawab untuk menyenaraikan makanan bergantung kepada apa yang kita mahu dan yang kita inginkan.

Kedua,ia menyebabkan peningkatan dalam di amydala (bahagian otak), yang bertanggungjawab mengawal kepentingan makanan. Secara tak langsung, makan makanan tak sihat menyebabkan penambahan berat badan dan berakhir dengan obesiti.

Kajiaan jangka panjang terhadap lebih daripada 10,000 penjawat awam di London mendapati pekerja pejabat yang bekerja 3 jam ke atas lebih daripada waktu kerja biasa mempunyai risiko penyakit berkaitan jantung 60 peratus lebih tinggi daripada mereka yang tidak.

Antara masalah berkaitan jantung termasuklah kematian akibat sakit jantung, serangan jantung dan serangan angina (masalah akibat kekurangan bekalan darah ke jantung)

P/S : Jadi bagi yang nak kerja lebih masa, tak kiralah sebab duit lebih atau apa pun, pastikan kesihatan anda menjadi kepentingan utama.


5 Lagu Popular Yang Disaman Kerana Ciplak Lagu Lain

Muzik dan melodi adalah satu seni yang sangat rumit dan sukar untuk diterangkan. Penghasilan kedua-dua ini memerlukan bakat dan kreativiti yang tinggi, untuk membolehkannya sampai ke tahap yang tinggi.

Terkadang penciptaan melodi dan muzik boleh dengan tidak sengaja menjadi serupa kerana variasi penggubahannya tidaklah seluas yang kita sangka. Namun, itu bukanlah satu alasan untuk mana-mana ahli seni sewenang-wenangnya meniru hasil karya penggiat seni yang lain.

iluminasi.com ingin berkongsi 5 lagu terkenal yang disaman atas tuduhan plagiarisma.

Agak mengecewakan apabila nama penyanyi ini juga terpalit dengan kontroversi plagiarisme lagu miliknya. Ed Sheeran merupakan antara artis yang paling terkenal ketika ini, dan banyak lagunya yang menjadi siulan di seluruh dunia.

Antaranya adalah "Photograph" dikeluarkan pada tahun 2015, dengan tontonan mencecah 560 juta di Youtube. Namun, Ed telah didakwa menghasilkan lagu ini dengan meniru lagu yang dinyanyikan oleh pemenang X Factor UK 2012 iaitu Matt Cardle.

Dikatakan separuh daripada lagu Photograph diciplak dari lagu "Amazing" yang dihasilkan pada tahun 2012. Walaubagaimanapun pertikaian ini diselesaikan apabila Ed membayar wang gantirugi RM77.91 juta pada tahun 2017.

Kontroversi plagiarisma juga tidak ketinggalan memberikan imej buruk kepada band terkemuka dunia, Coldplay. Antara lagu Coldplay yang paling terkenal adalah tak lain tak bukan "Viva la Vida".

Lagu ini membuatkan band yang berasal dari London, United Kingdom mencatatkan sejarah sendiri apabila berada di tangga pertama Billboard Hot 100 pada tahun 2008.

Ia secara tak langsung menarik perhatian dunia, termasuklah gitaris lagenda iaitu Joe Satriani. Joe mendakwa lagu tersebut telah meniru beberapa bahagian daripada lagunya yang dikeluarkan pada tahun 2004 iaitu "If I Could Fly".

Namun, Coldplay memberitahu bahawa ianya satu kebetulan, dan menyelesaikan permasalahan ini di luar mahkamah pada tahun 2009. Kebetulan atau sengaja, apa kata anda?

Lagu "Blurred Lines" oleh Robin Thicke menampilkan Pharrell Williams, yang kini ditonton sebanyak 511 juta kali di laman youtube, dimuatnaik pada Mac 2013. Lagu ini menggungguli carta "Hot 100" untuk 12 minggu berturut-turut.

Ia kemudiannya disedari oleh keluarga mendiang Marvin Gaye, yang mana menuduh Robin dan Pharrell meniru lagu mendiang iaitu "Got to Give It Up" yang dikeluarkan pada tahun 1977.

Setelah dibicarakan, pihak juri mengeluarkan keputusan pda Mac 2015, yang menyebelahi keluarga Marvin Gaye dengan jumlah pampasan bernilai RM28.81 juta.

Siapa anda nak panggil? Ghostbusters! Bagi mereka yang lahir pada tahun 1980 dan 1990-an pasti anda sangat familiar dengan lagu ini. Lagu ini merupakan OST filem Ghostbusters hasil nukilan Ray Parker Jr pada tahun 1983.

Namun lagu yang sangat catchy dan mendapat sambutan hangat telah didakwa oleh Huey Lewis kerana meniru melodi lagunya iaitu "I Want A New Drug". Kedua-dua artis ini walaubagaimanapun mencapai kata sepakat dan menyelesaikannya di luar mahkamah.

Memang tak dapat dinafikan Sam Smith merupakan antara artis yang sangat berbakat. Namun, persamaan lagu yang diterbitkannya pada tahun 2014 iaitu Stay With Me dan lagu I Won't Back Down oleh Tom Petty (The Heartbreakers) pada tahun 1989 juga tak dapat dinafikan.

Walaupun tak diambil tindakan menyaman, namun pemenang anugerah British Grammy ini terpaksa memberikan kredit kepada Tom Petty sebagai penulis bersama lagu ini, kerana persamaan yang terlalu ketara.


10 Produk Harian Yang Dihasilkan Daripada Khinzir

Babi ataupun khinzir adalah haiwan yang telah dijelaskan tentang pengharamannya di dalam Al-Quran. Orang Islam diharamkan untuk memegang haiwan ini secara terus tanpa berlapik.

Bukan itu sahaja, malah produk yang dihasilkan daripada mana-mana sumber berasaskan babi juga haram disentuh apatah lagi digunakan. Anggota badan seperti lemak, kulit dan macam-macam lagi digunakan bagi menghasilkan pelbagai produk, yang mencecah 185 produk kesemuanya.

iluminasi.com kongsikan 10 produk harian yang dihasilkan mengguankan bahan daripada haiwan ini.

Aiskrim adalah antara satu pencuci mulut kegemaran ramai tak kiralah kanak-kanak. Namun terdapat aiskrim yang dihasilkan menggunakan salah satu anggota daripada haiwan ini. Gelatin babi digunakan untuk mengawal penghabluran gula dan memperlahankan proses pencairan aiskrim.

Bagi anda yang sukakan mentega, berhati-hati ketika membelinya kerana kemungkinan mengandungi bahagian haiwan ini. Seperti aiskrim, gelatin babi juga digunakan dalam penghasilan mentega rendah lemak.

Untuk menghasilkan mentega, krim perlu ditapis daripada susu. Proses ini memerlukan penapis berkualiti tinggi dengan liang yang halus bagi memisahkan kedua-duanya dengan baik.

Kualiti mentega bergantung kepada kualiti krim yang ditapis, yang mana krim yang berkualiti tinggi dihasilkan menggunakan penapis yang baik. Dan penapis yang baik kemungkinan besar diperbuat daripada gelatin babi kerana ia mempunyai liang yang sangat halus.

Mungkin ramai yang tak tahu, dan juga tak pernah menyangkakan bahawa penghasilan pelembut fabrik juga kemungkinan mengandungi babi. Asid lemak daripada lemak tulang khinzir untuk memberikan warna kepada produk ini.

Ramai yang sudah menyedari bahawa terdapat berus cat atau lukisan yang dihasilkan daripada bulu khinzir selepas tular di seluruh negara mengenai produk ini.

Berus ini biasanya adalah berus cat minyak dan akrilik, yang dihasilkan menggunakan bulu yang diambil daripada bahagian belakang khinzir. Ia sangat sesuai kerana kekuatannya tetapi kenyal.

Seperti pelembut fabrik, penggunaan bahagian khinzir dalam penghasilan syampu adalah sangat serupa. Asid lemak yang diperolehi daripada lemak tulang khinzir digunakan dalam menghasilkan syampu yang kelihatan seperti mutiara.

Yogurt sering dipasarkan sebagai makanan diet bagi mereka yang cuba untuk menguruskan badan, dan bagi kanak-kanak yang ingin tinggi. Namun, terdapat yogurt yang dihasilkan menggunakan bahan daripada khinzir.

Beberapa jenis yogurt menggunakan kalsium daripada tulang babi dalam penghasilannya.

Bagi mereka yang membuat kajian mengenai rokok pasti mengetahui perkara ini, namun biasanya dinafikan oleh perokok sendiri, apatah lagi yang tegar. Namun dakwaan bahawa rokok mengandungi khinzir adalah benar.

Hemoglobin (protein merah) daripada darah khinzir digunakan untuk membuat penapis rokok (filter) bagi menghasilkan "paru-paru tiruan" yang dikatakan untuk mengurangkan bahan-bahan kimia yang berbahaya daripada disedut oleh perokok. Ini merupakaan antara salah satu sebab merokok itu adalah haram.

Bagi mereka yang kerap bersukan dan bersenam terutama atlet dan ahli bina badan pasti tahu akan snek ini. Harganya agak mahal kerana ia mampu memberikan tenaga dan protein yang cepat kepada badan untuk melakukan senaman.

Namun, perlu ambil tahu kemungkinan ia mengandungi khinzir. Kolagen daripada khinzir yang dirawat merupakan sumber protein yang sangat murah, dan kemungkinan diguakan dalam penghasilan snek ini.

Pasti tak ada siapa pun yang akan mencari tanda halal jika ingin membeli krayon kan? Tak pernah terlintas di fikiran, namun krayon juga tak terlepas daripada dihasilkan menggunakan bahan daripada haiwan ini.

Asid lemak daripada khinzir digunakan sebagai agen pengeras yang memberikan krayon bentuknya.

Penghasilan produk ubat gigi yang halal melegakan kebanyakan umat Islam kerana boleh digunakan tanpa ragu-ragu. Ya, terdapat ubat gigi yang dihasilkan daripada bahagian badan khinzir.

Gliserin merupakan cecair yang tidak berbau dan berwarna yang diperolehi daripada lemak khinzir, lembu, atau kambing. Selain digunakan untuk menghasilkan bom dinamit, gliserin juga merupakan agen pemanis dan pemelihara bagi ubat gigi untuk mengekalkan teksturnya.


Adakah vape satu alternatif yang bagus untuk menggantikan rokok tembakau?

Merokok merupakan satu tabiat yang tidak sihat dan boleh menyebabkan ketagihan yang melampau. Merokok telah terbukti mampu memberi pelbagai kesan yang boleh membahayakan kesihatan anda. Usaha dan kempen untuk mendidik kanak-kanak tentang bahaya merokok sebelum ini adalah amat berbaloi.

Bilangan kanak-kanak yang merokok pada zaman ini adalah rendah berbanding dengan sebelumnya. Kesedaran tentang bahaya merokok adalah salah satu usaha yang perlu diteruskan. Walau bagaimanapun, terdapat satu tabiat buruk baru yang boleh dikatakan sama berbahaya telah timbul di kalangan generasi muda.

Sejak beberapa tahun yang lalu, rokok elektronik atau lebih dikenali sebagai vape telah memasuki pasaran dan menjadi sangat popular. Sesetengah orang mendakwa bahawa vape adalah alternatif yang selamat untuk menggantikan rokok tembakau. Namun, adakah benar penyataan tersebut?

Vape adalah peranti rokok elektronik yang dikuasakan oleh bateri. Vape direka untuk kelihatan dan rasa hampir seperti rokok tembakau biasa. Walau bagaimanapun, vape tidak menggunakan tembakau seperti rokok biasa. Ia menggunakan kartrij yang dipenuhi dengan cecair yang dikenali sebagai cecair elektronik (e-liquid) atau perisa vape.

E-liquid biasanya mengandungi nikotin, bahan kimia dan didatangi dengan pelbagai jenis perasa. Bagaimana vape berfungsi? Vape mengandungi elemen pemanasan yang menukar e-liquid menjadi wap apabila dihidupkan oleh pengguna.

Para penghisap vape sering menyatakan bahawa mereka tidak membakar tembakau. Jadi pengguna yang berada di sekitar kawasan tersebut tidak akan menyedut tar dan karbon monoksida seperti yang terdapat dalam asap rokok tembakau. Adakah ini membuktikan bahawa vape benar-benar selamat? Kebanyakan pakar-pakar dalam bidang kesihatan mengatakan "tidak."

Mereka menyerlahkan fakta bahawa pengguna vape masih menggunakan jumlah nikotin yang tidak sihat. Lebih-lebih lagi, e-liquid kebanyakannya tidak terkawal dan didapati mengandungi pelbagai bahan kimia berbahaya lain yang sebahagiannya diketahui boleh menyebabkan kanser.

Walaupun ramai pakar percaya bahawa vape kurang berbahaya daripada rokok tembakau, namun ia bukan satu tabiat yang sihat untuk anda mulakan. Sesetengah pengkritik tidak menyukai vape kerana e-liquid datang dalam pelbagai perisa seperti buah-buahan,air minuman,coklat dan beberapa perisa lagi yang di antaranya kelihatan seperti menjadi tarikan kepada anak-anak untuk mencubanya.

Ramai apabila ditanya bimbang bahawa vape akan menjadi titik permulaan untuk berjinak-jinak dengan rokok tembakau. Kanak-kanak boleh mencuba vape kerana mereka memikirkan bahawa ia lebih selamat. Sebaik sahaja mereka terpalit dengan e-liquid yang mengandungi nikotin, mereka lebih cenderung untuk beralih ke rokok tembakau yang mempunyai kadar nikotin yang lebih tinggi.

Kajian saintifik baru-baru ini menyatakan bahawa sesungguhnya ada kaitan antara penggunaan vape akan mencuba rokok tembakau. Sebagai contoh, satu kajian pada 2016 yang diterbitkan dalam jurnal Pediatrics menyimpulkan bahawa remaja yang tidak pernah merokok tetapi dia menggunakan vape adalah enam kali ganda cenderung untuk menghisap rokok tembakau daripada remaja yang tidak pernah menggunakan vape.

Walaupun ramai orang kelihatan mempunyai kesedaran tentang kesan buruk tembakau. Namun terdapat juga begitu banyak kesan buruk vape. Berikut adalah beberapa kesan sampingan yang mungkin berlaku semasa pengambilan vape yang mungkin boleh dikaitkan dengan keseluruhan atau sebahagian daripada misi untuk menjatuhkan dan merosakkan diri sendiri. Antara kesan-kesan buruk terhadap kesihatan adalah seperti ;

Kesan sampingan yang lain adalah mulut kering yang sangat biasa berlaku kerana sifat yang ada pada e-liquid. Salah satu komponen utama yang ada di dalam e-liquid  adalah propylene glycol atau sering dirujuk sebagai PG.  Selain digunakan dalam e-liquid, PG juga digunakan secara meluas dalam produk farmaseutikal dan kosmetik. Salah satu ciri PG ialah cecair hygroscopic yang akan menarik dan menahan molekul air dari persekitaran mulut anda.

Kadang-kadang kesan sampingan ini mungkin berlaku disebabkan terlalu banyak mengambil vape dan akan hilang kesannya apabila pengguna berhenti untuk mengambil vape. Yang pasti tiada logo halal JAKIM yang terdapat pada e-liquid atau perisa vape. Jadi, fikirkan tentang kesihatan diri anda serta kesedaran mengenai buruknya kesan vape dan rokok.


Apakah Hukum Makan Daging Tupai Bagi Umat Islam?

Ramai ulama' berselisih pendapat tentang hukum memakan tupai. Jumhur (majoriti) ulama' berpendapat bahawa memakan tupai hukumnya adalah halal. Sesetengah ulama' yang lain pula berpendapat haram memakan tupai, kerana haiwan ini menggigit dengan menggunakan taringnya.

Pendapat kedua ini merupakan pendapat dari Madzhab Hanafi dan sebagian ulama Syafi’iyah dan Hanabilah. Sementara Malikiyah berpendapat hukumnya adalah makruh. Pendapat yang lebih kuat adalah boleh, sebagaimana yang ditegaskan Imam An-Nawawi dalam al-Majmu’, Ibnu Qudamah dalam al-Mughni, Khalil dalam at-Taudhih, dan Al-Mardawi dalam al-Inshaf.

Dari Abu Tsa’labah bahawa Nabi s.a.w melarang daripada memakan setiap binatang buas yang bertaring (Hadith riwayat Muslim). Perlu diketahui bahawa hadith ini mutawatir sebagaimana ditegaskan Imam Ibnu Abdil Barr dalam At-Tamhid (1/125) dan Ibnu Qoyyim Al-Jauziyah dalam I’lamul Muwaqqi’in (2/118-119) Maksudnya “dziinaab” yakni binatang bertaring atau berkuku tajam untuk melawan manusia seperti serigala, singa, anjing, harimau, beruang, kera dan sejenisnya. Semua itu haram dimakan”. (Syarh Sunnah (11/234) oleh Imam Al-Baghawi.

Dalilnya adalah prinsip dasar hukum syariah Islam, bahawa “al-ashlu fi al-asy-yaa` al-ibaahah maa lam yarid dalil al-tahriim” (Hukum asal benda adalah mubah selama tidak ada dalil yang mengharamkan). Imam Asy-Syaukani menjelaskan kaedah tersebut pada bahagian akhir bab tentang makanan, buruan dan sembelihan dengan mengatakan, "Berbagai ayat dan hadis yang disebut pada awal bab ini menunjukkan bahawa hukum asal benda adalah halal (al-ashlu al-hill)."

Sebilangan besar ulama’ menghukum dan menfatwakan tupai sebagai binatang yang halal dimakan. Oleh itu, memakan daging tupai itu adalah halal dan tidak memudaratkan kesihatan. Lebih-lebih lagi, tupai bukanlah binatang buas yang bertaring mahupun binatang yang hidup daripada dua alam seperti katak dan buaya.

Dalam soal jawab ini, jelaslah bahawa tiada dalil yang mengharamkannya samada secara langsung ataupun tidak. Oleh itu, hukumnya kembali kepada hukum mubah, yakni harus untuk dimakan.


5 Tips berguna bagi anda yang sering mengantuk ketika membaca buku

Baru baca halaman pertama buku, mata sudah rasa seperti ada gam yang melekat di sekeliling kelopak mata. Mengantuk dan akhirnya tertidur selepas membaca beberapa halaman buku adalah satu fenomena yang sering berlaku di kalangan masyarakat kita. Tidak semua orang mengantuk ketika membaca buku. Pakar percaya terdapat pelbagai sebab mengapa orang mungkin mengantuk semasa membaca. Salah satu yang menjadi punca adalah warna kontra antara tulisan berwarna hitam dan helaian kertas berwarna putih.

Aktiviti membaca memerlukan pergerakan mata yang tetap dan fokus seperti mata anda mengikuti setiap frasa di seluruh halaman. Ia juga memerlukan kuasa otak untuk menafsirkan huruf-huruf yang dilihat oleh mata dan mengubahnya menjadi perkataan, ayat dan perenggan. Apabila otak dan otot mata bekerja keras,  ia secara semulajadi memberi isyarat bahawa tubuh badan memerlukan rehat yang menyebabkan mata perlahan-lahan tertutup dan akhirnya tertidur.

Jika anda memilih untuk membaca ketika waktu tidur, kemungkinan minda dan badan anda sudah letih dan sudah tiba masanya untuk tidur. Jadi pilihlah waktu yang sesuai untuk membaca buku. Ketahuilah bahawa terdapat beberapa tips untuk memastikan bahawa aanda tidak mengantuk ketika membaca buku. Diantaranya ialah :

Pastinya di dunia ini tidak ada suatu perkara yang mudah. Semua terasa berat apabila ianya baru bermula untuk diamalkan apatah lagi untuk menjadikan ia satu rutin harian. Sebenarnya anda perlu untuk merancang apa tujuan dan kebaikan membaca. Sesetengah orang berfikiran bahawa membaca adalah satu perkara yang membebankan kerana ianya membosankan, tidak menarik dan faktor kemalasan yang menebal.

Ketahuilah bahawa jika anda mengantuk dengan cepat semasa membaca tetapi apabila menutup buku menyebabkan rasa mengantuk tersebut hilang. Teruskan untuk menguatkan diri, mencari motivasi dan juga memastikan niat anda betul sebelum membaca.

Apabila anda membaca buku, pastinya anda akan mencari lokasi yang selesa seperti di bilik tidur atau sofa kegemaran anda. Jika anda memang suka membaca buku sambil berbaring di atas tilam pasti anda akan mengantuk kerana tilam juga merupakan tempat untuk anda tidur. Apabila saat keseluruhan badan anda berada dalam keadaan berehat dan pada kedudukan yang selesa pasti membuatkan otot anda sering terikut dan menyebabkan anda boleh tidur dengan mudah.

Ketika membaca pastikan jarak antara mata dengan buku kira-kira 30 cm. Duduk dalam kedudukan yang tegak dan jangan terlalu santai kerana ia boleh membuatkan anda mengantuk dan menjadi malas. Gunakan lampu tambahan untuk mengurangkan ketegangan mata. Pastikan keadaan suhu di sekitar kawasan tidak terlalu panas. Membaca dalam persekitaran yang terlalu panas boleh membuat anda mengantuk. Pastikan anda duduk dengan betul dan fokus!

Kembalikan kesegaran badan anda sebelum memulakan aktiviti membaca dengan mandi air sejuk. Apabila tubuh badan segar ia dapat merangsang otak untuk menjadi lebih cerdas. Membaca sambil bersulamkan dengan aktiviti lain seperti makan dan minum yang ringan boleh membantu anda mengelakkan rasa mengantuk. Cuba minum minuman yang mengandungi kafein seperti kopi atau teh. Untuk makanan pula, boleh dihidangkan biskut kering yang dapat dicicah bersama air.

Elakkan makanan berat seperti nasi saat anda sedang membaca. Ini adalah pencetus untuk membuatkan tubuh badan anda berasa lebih mengantuk. Air kosong juga perlu diminum untuk mengembalikan kecergasan badan dan kecerdasan minda.

Anda perlu memberi perhatian dalam melakukan tugas harian sama ada anda membaca, menulis, menonton TV dan pelbagai aktiviti yang lain. Cuba buat jadual rutin agar semua aktiviti yang dilakukan menjadi lebih berkesan.

Membaca pada masa yang tepat adalah perlu diperhatikan. Sebenarnya tidak ada masalah jika anda mahu membaca pada bila-bila masa sahaja. Namun apa yang anda harus tekankan di sini adalah keberkesanan bacaan itu sendiri. Sebagai contoh, apabila anda membaca ketika waktu lewat malam, adakah anda ingat atau faham perkara yang anda baca itu.

Tenangkan minda dan pastikan anda berada dalam keadaan santai, jangan tergesa-gesa untuk membaca hanya kerana anda mahu menghabiskan bacaan anda dengan masa yang begitu pantas. Ia bukannya satu pertandingan. Apabila tubuh badan anda mula berasa letih, berhenti membaca untuk seketika dan cuba berehat kerana ketika membaca mata anda bekerja dengan keras. Sebagai contoh, jika anda menetapkan tempoh membaca buku adalah selama 1 jam. Rehatlah seketika setelah 30 minit anda membacanya. Sambung semula bacaan tersebut setelah anda rehat dengan cukup sekurang-kurangnya 10 minit.


Senarai 10 Kereta Paling Kecil di Dunia

Umumnya kereta yang bersaiz kecil sangat rumit dibina untuk bergerak di atas jalan raya. Kenderaan tersebut ditetapkan sebagai kereta bandar, mini dan mikro. Pengeluar kereta sentiasa obses dengan idea keupayaan pada ruang dan penggunaan bahan api. Selepas perang dunia, masyarakat Eropah gemar menggunakan kereta jenis sebegini.

Kereta yang termasuk dalam senarai ini bukan sahaja kurang dari segi ketinggian dan berat, malah kebanyakannya hanya beroda tiga. Namun, ia sama sekali tidak dicipta buat golongan kanak-kanak. Ia adalah kereta sebenar yang boleh bergerak di atas jalan raya. Malah, ia direka khas untuk persekitaran bandar di mana tempat letak kereta adalah terhad.

Pada masa kini, kereta kecil dipasangkan dengan tenaga elektrik. Hakikatnya, sejak zaman dahulu lagi, pengilang memahami wujudnya pasaran kereta sebegini. Berikut adalah 10 senarai kereta terkecil di dunia.

Nota: Ukuran dimensi mengikut formula "panjang x lebar x tinggi".

Kereta kecil ini dihasilkan oleh syarikat Itali, Autobianchi Bianchina. Model ini dikendalikan antara tahun 1957 hingga 1970. Berdasarkan Fiat 500, Bianchina Transformabile adalah model Autobianchi yang paling kecil. Enjinnya adalah 15 hp, tetapi kemudian dinaik taraf kepada 17 hp.

Isetta dibuat oleh syarikat Itali, Iso dari tahun 1953 hingga 1955. Model ini pada waktu itu digunakan di beberapa negara seperti Sepanyol, Belgium, Perancis, United Kingdom dan lain-lain. Oleh kerana bentuknya seperti telur dan tingkapnya seperti gelembung, ia turut dikenali sebagai "kereta gelembung". Kereta yang jarang ditemui ini dibina dengan enjin 9 hp berkelajuan maksimum sehingga 53 bsj (85km/j).

Kereta mikro bateri elektrik yang mempunyai tiga roda ini dibina oleh Corbin Motors dari tahun 1999 hingga 2003. Kini, ia dioperasikan oleh Mayer's Motors sejak tahun 2004. Dua model telah dihasilkan iaitu model asal satu pintu, Jelly Bean dan dua pintu, Pizza Butt. Pizza Butt direka khas untuk jenama pizza terkemuka, Domino's. Kereta yang kelihatan seperti burung pipit ini mendapat 32 hingga 64 km (20 hingga 40 batu) per caj dengan kelajuan maksimum 112km/j.

Kereta ini dikilangkan oleh kereta komputer. Kereta elektrik ini lebih berat daripada kereta mikro yang lain. Beratnya adalah 3,326 paun  atau bersamaan dengan 1508 kg. Ia mendapat 100 batu per caj pada kelajuan 70 bsj.

Elva adalah syarikat pembuatan kereta lumba dan sport yang berpusat di United Kingdom. Syarikat ini diasaskan oleh Frank G. Nicholas pada tahun 1955. Salah sebuah kereta sport paling cool ini pernah digunakan oleh raja rock n' roll, Elvis Presley dalam filem lakonannya yang berjudul Viva Las Vegas pada tahun 1964. Kereta kecil tetapi pantas ini memaparkan enjin empat silinder 1.1 liter, yang menghasilkan sekitar 90 hp. Namun, hanya kira-kira 30 unit model ini pernah dihasilkan.

Peel P50 adalah kereta mikro tiga roda yang dikilangkan dari tahun 1962 hingga 1965 oleh Peel Engineering Company. Peel P50 tidak mempunyai gear undur. Oleh itu, terdapat pemegang yang mudah di bahagian belakang, supaya pemandu boleh keluar dan memusingkan kereta itu jika perlu. Menurut rekod dunia Guinness, ia bukan lagi kereta terkecil di dunia.

Brütsch Mopetta adalah kereta mikro berbentuk seperti telur yang dibina oleh Egon Brütsch Fahrzeugbau, pada tahun 1956 hingga 1958. Mopetta mempunyai tempat duduk tunggal serta tiga roda, dengan satu roda terletak di bahagian depan. Kereta kecil ini dibina untuk pameran basikal dan motosikal antarabangsa pada tahun 1956. Hanya 14 versi model ini yang pernah dikeluarkan.

Mirai dibangunkan oleh pelajar Okayama Sanyo High school di Jepun. Mirai merupakan sebuah kereta tenaga elektrik. Ia kini dianggap sebagai kereta paling rendah di dunia. Kereta sporty ini sebenarnya bukan sebuah kereta komputer. Ia boleh mendapat 80 km dalam per caj, dengan kelajuan maksimum 30 km/j. Perkataan "Mirai" dalam bahasa Jepun bermaksud masa depan.

De Luxe dikeluarkan pada tahun 1953 hingga 1961, oleh syarikat Cheston L. Eshelman yang terletak di Maryland. Ia menghasilkan kereta kecil buat golongan kanak-kanak dan orang dewasa. De Luxe untuk golongan dewasa adalah kereta satu tempat duduk pemacu belakang dengan enjin Briggs and Stratton satu silinder 6 kW. Model ini adalah salah sebuah kereta paling sempit dan kedua terpendek yang pernah wujud di dunia.

Menurut rekod dunia Guinness, kenderaan beroda empat yang direka khas oleh Austin Coulson ini adalah kereta terkecil di dunia. Pereka kereta dari Arizona ini begitu obses dengan rekod dunia Guinness sejak kecil. Malah, kereta ini sah di sisi undang-undang. Ia telah dilesenkan sebagai kereta berkelajuan rendah semaksimum 33 bsj.


Kisah Kempen "Deez Nuts" - Calon Bebas Paling Berjaya Dalam Sejarah Pilihanraya Amerika Syarikat

Populariti yang dicapai oleh gerakan bebas #undirosak dilihat sedikit sebanyak memberi kesan besar kepada tahap pengaruh parti-parti politik sedia ada di negara kita, yang selama ini kelihatan terhad kepada 2 perikatan besar sahaja.

Dalam sistem demokrasi di mana sesiapa saja boleh meletakkan dirinya sebagai calon, kadangkala berlaku beberapa perkara yang tidak dijangkakan berlaku dalam proses pilihanraya.

Itulah yang berlaku dalam proses pemilihan Presiden Amerika Syarikat yang telah dimenangi Donald Trump. Oleh kerana tidak berpuas hati dengan kewujudan dua parti dominan serta proses pilihanraya itu sendiri, seorang individu bertindak nekad meletakkan dirinya sebagai salah seorang calon Presiden Amerika Syarikat. Namanya? - "Deez Nuts."

Nama Deez Nuts mula menjadi terkenal selepas berjaya mendapat 9 peratus undi menyokong melalui proses undian Public Policy Polling (PPP) daripada kawasan Carolina Utara. PPP adalah sistem undian melalui telefon yang dilakukan sebagai peramal kepada keputusan pemilihan sebenar, dengan keputusan undian yang didapati melalui PPP kerap menjadi petunjuk awal pilihan pengundi.

Deez Nuts juga dilaporkan berjaya mencapai undian 8 peratus bagi kawasan Minnesota dan 7 peratus bagi Iowa. Walaupun angkanya kecil jika dibandingkan dengan angka yang diperolehi oleh Donald Trump dan pencabar beliau, Hillary Trump - kemampuan "Deez Nuts" menjadi pencabar Trump dan Clinton dalam tinjauan PPP membuatkan ramai orang tertanya-tanya siapakah Deez Nuts.

Deez Nuts berjaya mengekalkan momentumnya sehingga pertengahan Ogos 2016, apabila berjaya mengatasi cabaran calon Presiden daripada Green Party, Jill Stein . Cabaran Deez Nuts diakhiri dalam pemilihan peringkat seterusnya. Setelah wartawan menyiasat melalui rekod borang penamaan calon yang dihantar kepada badan Federal Elections Commission, terbongkarlah siapa calon di belakang kempen 'Deez Nuts' yang telah menjadi buah mulut ramai orang .

Deez Nuts adalah seorang remaja berusia 15 tahun (ketika itu) bernama Brady C. Olson. Dia meletakkan dirinya sendiri sebagai calon, ekoran kekecewaannya terhadap sistem pilihanraya Amerika Syarikat yang dilihat terlalu bergantung dengan sistem dua parti utama (Demokratik dan Republik) serta rasa kurang bersetuju dengan calon-calon Presiden yang ada.

Apabila ditanya kenapa dia yang baru berusia 15 tahun merasa dirinya layak menjadi calon Presiden, jawapannya mudah - borang pencalonan calon Presiden Amerika Syarikat boleh diisi oleh sesiapa saja. Brady mengkritik ketiadaan kolum untuk pengesahan umur calon dalam borang tersebut dan isu pencalonan yang tidak menetapkan sebarang kriteria tetap, jadi pencalonan sangat-sangat terbuka untuk dimanipulasi mana-mana pihak yang mahu.

Brady memang tahu syarat utama seseorang layak menjadi calon jawatan Presiden dimestikan berumur lebih 35 tahun. Jadi dia melakukan kempen melalui nama 'Deez Nuts' hanyalah sebagai satu bentuk protes suka-suka, pada awalnya.

Walaupun terdapat 585 pencalonan merebut jawatan Presiden dengan ramai lagi calon-calon 'parodi' didaftarkan, Deez Nuts berjaya mendapatkan undian yang banyak dalam undian secara PPP.

Apa yang lebih mengkagumkan, pencapaian Deez Nuts menjalankan kempen yang dilakukan hanya secara viral dan dalam talian, berjaya mengatasi rekod pencapaian terbaik calon bebas sebelum itu yang dipegang oleh calon Ross Perot, pada tahun 1992.

Menggunakan nama 'Deez Nuts' sempena nama yang diperkenalkan dalam lagu rap oleh Dr.Dre sebagai parodi, secara keseluruhannya Deez Nuts berjaya mengatasi ramai calon lain daripada parti Republican. Deez Nuts juga berjaya menyaingi pencapaian Ted Cruz dan Marco Rubio, dua calon yang lebih popular serta lebih berpengalaman.

Kejayaan meletakkan namanya sebaris dengan Donald Trump dan Hillary Clinton merupakan satu kemenangan besar buat Deez Nuts. Mengakui dirinya sendiri tidak menyangka sesuatu yang dilakukan secara main-main sebagai satu bentuk protes dapat menjana sokongan ramai pihak, Brady pada awalnya tidak meletak harapan besar.

Apa yang penting padanya, bukan kemenangan. Dia berharap mesej protesnya sampai kepada orang ramai. Menurut Brady, dia merasa kecewa melihat rakyat Amerika terpaksa memilih di antara dua calon yang tidak digemari (Trump dan Clinton) dan tidak mahu berbuat apa-apa.

"Kita tidak suka keduanya, tapi kita tetap memilih salah seorang daripada mereka," kata Brady.

Kejayaan perjuangan politik parodi Deez Nuts membuktikan satu perkara yang harus diakui semua pihak di Amerika Syarikat; rakyat Amerika mahukan alternatif terhadap sistem dua parti yang telah digunapakai sekian lama.Itulah yang dilaporkan oleh Jim Williams, juruanalisa daripada PPP yang mengawal selia undian yang dilakukan di Carolina Utara. Pada mulanya nama Deez Nuts hanya dimasukkan ke dalam undian sebagai satu ujikaji suka-suka. namun tidak disangka-sangka, kempen Deez Nuts dilihat lebih berjaya daripada sepatutnya.

Walaupun kempennya berbentuk parodi, manifesto Deez Nuts mengandungi banyak perkara dan cadangan yang baik serta serius tonanya. Dalam manifestonya, Brady menekankan beberapa cadangan berkenaan pendatang tanpa izin, perbelanjaan kerajaan, isu agama, isu hubungan luar serta hak mengundi.

Mengakui dirinya penyokong kuat kepada Bernie Sanders dan Gary Johnson sebagai Presiden, Brady cukup berminat dengan politik. Pemilihan Presiden Amerika Syarikat 2012 dan pemilihan Gabenor 2014 dilihat Brady sebagai mementingkan pihak tertentu, dengan calon-calon yang lebih layak gagal mendapat peluang melaksanakan agenda mereka.Tewas dalam percubaan kali pertama tidak melunturkan semangat Brady untuk mencuba lagi di masa akan datang.

Bagaimanapun, nama Deez Nuts nampaknya terpaksa dihentikan penggunaanya, berikutan akta baru diperkenalkan oleh Federal Election Commission, dalam membendung masalah calon-calon parodi daripada terus mengambil bahagian dalam pilihanraya Presiden. Bagi Brady, minatnya terhadap politik mungkin akan mendorongnya melakukan kemunculan semula, cuma nama Deez Nuts terpaksa dikuburkan.

Kini, "undi untuk Deez Nuts" menjadi satu simbol protes yang bermula kecil, tapi tetap meninggalkan impak besar pada sistem pilihanraya Amerika.


Inilah Punca Batuk-Batuk Selepas Makan Limau Mandarin Dari China

Terlebih dahulu pihak iluminasi ingin mengucapkan selamat Tahun Baru Cina kepada seluruh warga Tionghoa dengan ucapan Gong Xi Fa Chai. Tahun Baru Cina pasti disambut meriah dengan kehadiran sanak saudara serta sahabat handai yang datang mengunjung. Limau mandarin dan angpau adalah sinonim dengan sambutan Tahun Baru Cina.

Limau mandarin mempunyai vitamin C yang mampu untuk melindungi tubuh badan daripada terkena serangan kanser, merangsang pengaliran darah serta menyembuhkan luka bahagian dalaman dan luaran dengan lebih cepat. Nilai kalsium yang tinggi pula menguatkan gigi dan mujarab bagi meningkatkan ketahanan badan, terutamanya tulang dari ancaman osteoporosis.

Ada di antara kita mungkin tidak terlepas daripada memakan buah limau mandrin. Mungkin buah limau itu dibeli atau diberikan oleh sahabat atau jiran kita yang berbangsa cina. Disini perlu juga diketahui banyak pendapat mengatakan bahawa limau mandrin tersebut boleh menyebabkan batuk, sakit perut, selsema atau terus demam. Mungkin gejala itu tidak berpanjangan jika kita mengambil dengan cara yang betul.  Pastinya ciri-ciri ketahanan buah tersebut sudah diambil kira oleh pengeluarnya.

Di sini terdapat satu perkongsian menerusi facebook Mazliana Mazlan mengenai tips dan info mengenai buah limau mandarin.

Bangun dari tidur Isnin lepas, terasa sangat perit tekak Ummi. Ya Allah, jangkit dengan patient mana pulak kali ni. Sambil berfikir, ada ke mana-mana patient bersin atau batuk teruk depan Ummi. Aduh. Ummi sakit, selalunya akan jangkit kat Huwainaa sekali ni.

Huwainaa bangun tidur, Ummi nampak lelehan hingus di hidung. Ah sudah.

"Limau saya tak boleh makan. Nanti mai sakit tekak dengan batuk semua. Oren saya boleh makan."

"Anak saya batuk, selesema dan sakit tekak dah 4 hari tak baik lagi. Dia takdak asma, tapi setiap kali lepas makan limau mesti kena neb."

"Ya limau mandarin, lepas dia makan 2 ulas saja, terus batuk mai 10 minit lepas tu. Tahun lepas pun sama."

"Ini isteri saya batuk sama sakit tekak. Malam tadi speaker pun tada."

"Isteri tuan ada makan limau mandarin ke?" (Saja Ummi test)

"Haaa. Dia ada makan senyap-senyap. Orang tada, dia curi ambil."

Isnin lepas Ummi dan Huwainaa tak sihat, asbab jangkit dengan patient atau asbab makan limau mandarin 2 biji kongsi dengan Huwainaa? Ada apa dengan limau mandarin sampai keempat-empat kisah mengalami masalah dengan saluran pernafasan setelah pengambilannya?

Ada 2 info yang merungkai segala persoalan Ummi sejak Isnin lalu.

1. NEGARA CINA ADALAH PENGELUAR UTAMA LIMAU MANDARIN SELURUH DUNIA

Lebih daripada separuh pengeluaran dunia iaitu 54%, datang dari negara China.

Tanah bertoksik, semestinya memberi kesan pada tanaman limau mandarin. Buah limau juga mungkin bertoksik ya.

Digunakan sebagai pengawet yang mampu memanjangkan shelf life, mengekalkan warna dan juga membunuh bakteria di dalam limau. Sedikit maklumat berkenaan sulfur dioksida;

Kesan yang sangat cepat dan simptom akan berlaku hanya dalam 10-15 minit selepas terdedah kepada sulfur dioksida

Keradangan pada saluran pernafasan yang mungkin akan menyebabkan batuk, sakit tekak, bersin, sukar bernafas dan sebagainya

Sangat tidak patut diambil oleh pesakit asma dan mereka yang alah pada sulfur dioksida kerana akan menyebabkan keradangan yang lebih teruk dan boleh membawa kematian

Kajian ada menunjukkan sulfur dioksida menyebabkan kanser dan kerosakan DNA pada tikus

Di Malaysia, penggunaan sulfur dioksida dibenarkan ya. Sebagai bahan pengawet dalam makanan tetapi dengan syarat, tidak melebihi 30mg/kg.

Dan yang memerlukan ianya dilabel 'mengandungi sulfur dioksida', hanyalah penggunaan lebih daripada 10mg/kg.

Jadi, kalau kurang dari 10mg/kg maksudnya ada jaminan tiada apa-apa masalah kesihatan akan berlaku?

3. Pastikan jari yang memegang kulit limau yang belum dibasuh, tidak menyentuh isi limau


5 Punca Penceraian Yang Pelik Tapi Benar-Benar Berlaku

Sekiranya kita gemar membaca sebab-sebab terjadinya perceraian, pasti wujud alasan tidak masuk akal yang dijadikan penyebab sesuatu perceraian itu berlaku. Kejadian seperti itu pasti membuatkan kita menggelengkan kepala,.

Namun 5 sebab perceraian yang kami kumpulkan kali ini lebih tak munasabah berbanding kes-kes yang biasa kita dengar. Berikut adalah 5 penyebab perceraian paling mengarut yang benar-benar berlaku dan menyebabkan keruntuhan rumahtangga yang sudah bertahan lama, ataupun yang baru saja dibina.

Seorang lelaki di Arab Saudi tidak dapat menerima gurauan isterinya berkenaan seekor unta milik ayah wanita tersebut, yang bernama Al Waleef.

Pasangan itu pergi melawat unta berkenaan dan selepas melawat unta tersebut, isterinya berkata kepada suaminya secara bergurau, dia menyayangi unta tersebut lebih daripada suaminya sendiri.

Ekoran tidak dapat menerima gurauan itu yang dilakukan di hadapan adik beradik suaminya, lelaki itu menceraikan isterinya dan menyamakan isterinya seperti seekor binatang. (rujukan)

Seorang isteri di Arab Saudi mencium seekor unta mulut ke mulut. Akibat tindakan itu, suaminya didesak oleh ibunya untuk menceraikan isterinya itu kerana telah melakukan sesuatu yang memalukan keluarga mereka.

Ibu mertua wanita itu mengatakan apa yang dilakukan oleh menantunya itu melampaui batas dan di luar daripada tabiat seorang Muslim.

Isteri lelaki itu mengatakan ciuman kepada unta itu hanyalah sesuatu yang biasa dan menyalahkan ibu mertuanya, yang dikatakan sengaja mencari sebab untuk anak lelakinya bercerai - kerana walau sudah lama berkahwin, mereka belum dapat memberikan cucu kepada ibu mertuanya. Wanita itu diceraikan pada akhirnya. (rujukan)

Seorang suami di Jepun mempunyai seorang isteri yang obses dengan filem animasi 'Frozen' terbita Disney.

Masalahnya, si suami tidak menggemari filem tersebut menjadi obsesi isterinya. Apabila disoal oleh isterinya berkenaan pandangannya terhadap filem itu, si suami yang jujur menjawab filem itu biasa-biasa saja.

Tidak dapat menerima pendapat suaminya, wanita itu menuduh suaminya tidak mempunyai sifat perikemanusiaan dan memohon perceraian kerana sudah tidak lagi sehaluan. Isterinya berpindah keluar ke rumah selepas pertengkaran mereka. (rujukan)

Status Facebook adalah sesuatu yang sangat penting bagi seorang isteri yang tinggal di Aurangabad, India.

Terlalu penting sehinggakan dia sanggup menuntut perceraian ekoran suaminya yang tidak menukar status perhubungan mereka yang sudah berkahwin dalam laman Facebook.

Berkahwin atas aturan keluarga, pasangan itu yang baru berkahwin dua bulan diminta untuk menjalani proses kaunseling oleh pihak mahkamah selepas isterinya membuat tuntutan cerai. Wanita itu tetap tidak dapat mempercayai niat suaminya dan menuduh suaminya sengaja tidak mahu orang lain tahu, dia sudah berpunya.  (rujukan)

Seorang wanita di Itali yang baru saja melangsungkan perkahwinannya, terkejut besar apabila tiba di lapangan terbang dan mendapati ibu mertuanya sedang menunggu ketibaan mereka berdua di sana.

Apabila ditanya, suaminya memberitahu yang ibunya akan mengikut mereka berdua berbulan madu di Paris, akibat kesihatan ibunya yang menurun.

Isterinya cuba membantah namun mereka bertiga tetap terbang ke Paris untuk berbulan madu.

Kejadian menjadi bertambah buruk selepas ibu mertuanya menghabiskan cuti musim sejuk bersama mereka, yang membuatkan wanita tersebut bertindak keluar daripada rumah dan pulang ke rumah ibu bapanya, sebelum memohon perceraian.

Wanita itu mengakui dia faham hubungan rapat ibu mertuanya dengan anaknya, tetapi tidak dapat menerima yang suaminya gagal membezakan hidup sebagai suami dan hidup sebagai seorang anak manja mak. (rujukan)


Bagaimanakah Anjing Dilatih Untuk Mengesan Dadah?

Selain kucing, anjing merupakan pilihan kebanyakan manusia (yang bukan beragama Islam) yang mahukan haiwan peliharaan di rumah. Berbanding kucing, anjing adalah sejenis haiwan yang sangat taat pada pemiliknya.

Anjing juga mempunyai kelebihan yang tidak dimiliki haiwan lain. Ianya boleh dilatih untuk melakukan sesuatu perkara. Selain itu, anjing terkenal sebagai haiwan yang mempunyai deria bau yang kuat dan sangat luar biasa. Maka tidak hairanlah anjing digunakan oleh skuad forensik dan anti-dadah polis di mana-mana negara.

Terdapat banyak baka anjing yang wujud di dunia ini tetapi untuk tujuan mengesan dadah ini, biasanya anjing daripada baka German Shepherd dan Beagle biasanya menjadi pilihan. Kedua baka anjing ini dikatakan mempunyai sensitiviti bau yang lebih hebat berbanding baka lain.

Terdapat sesetengah manusia berpendapat bahawa anjing mudah mengesan dan menghidu dadah kerana anjing memang gemar memakan dadah. Ada juga yang berpendapat secara semulajadinya, anjing mempunyai ketagihan terhadap dadah. Kedua-dua pendapat ini adalah mengarut dan tidak benar sama sekali.

Realitinya, anjing perlu dilatih untuk tujuan ini. Anjing ini akan dilatih oleh individu yang kompetensi dan berpengalaman. Selain dadah, terdapat banyak lagi barangan yang boleh dikesan oleh anjing yang dilatih ini antaranya bahan letupan, senjata api, wang dan banyak lagi.

Di Amerika Syarikat pula, terdapat hanya 5 anjing yang telah dilatih khas untuk mengesan peranti khas elektronik. Pada tahun 2015, seekor anjing bernama Bear telah berjaya mengesan satu kad memori yang disorokkan yang tidak dapat dijumpai oleh para penyiasat. Penemuan kad memori tersebut berjaya menyelesaikan kes jenayah pornografi kanak-kanak.

Langkah 1 - Anjing akan dilatih untuk bermain-main dengan satu permainan tertentu. Untuk tujuan ini, bola atau gulungan tuala biasanya akan digunakan. Untuk langkah pertama ini, anjing tersebut akan dilatih sehingga ianya benar-benar tertarik dengan permainannya ini.

Langkah 2 -  Kemudian, anjing akan dilatih untuk bermain permainan menangkap barangan ini. Baling permainannya ini dan latihnya supaya membawa permainannya ini kepada pelatihnya. Apabila anjing ini sudah mahir melakukannya, barulah ianya benar-benar bersedia untuk langkah seterusnya.

Langkah 3 - Kemudiannya, sorokkan permainannya ini di dalam sebuah beg atau kotak bersama sejenis 'bau' yang ingin dilatih. Untuk permulaan, latih ia untuk mengesan sejenis bau sahaja sebelum melatihnya dengan pelbagai bau lain. Latih anjing tersebut sehinggalah ia benar-benar tahu apa yang perlu dilakukannya. Untuk hasil terbaik, bahan/barang sebenar seperti dadah (dalam kuantiti yang sangat sedikit dan tidak merbahaya) juga digunakan.

Langkah 4 - Biarkan dan biasakannya menghidu bau pada permainannya itu. Apabila anjing tersebut tahu apa yang dilakukannya, latihnya untuk duduk sebagai signal ia berjaya menjumpai sesuatu. Latih ianya untuk duduk dengan memberi insentif seperti makanan, belaian dan pujian.

Langkah 5 - Sedikit demi sedikit, alihkan perhatian anjing daripada bola atau permainannya itu dengan dadah atau barangan yang ingin dikesannya itu. Apabila anjing tersebut berjaya mengesan dadah tersebut dan duduk (untuk memberi signal kepada anda bahawa dadah sudah dijumpai), maka berikannya bermain bola sebagai insentif.

Langkah 6 - Lama-kelamaan, sorokkan dadah (bau) di tempat yang lebih sukar. Ulang banyak kali sehingga ia menjadi semakin mahir. Pastikan anjing tersebut diberikan insentif bermain bola dan pujian setiap kali berjaya melakukan tugasan terebut.


Manusia Terkaya Di Jepun : 5 Tips Berjaya Dalam Perniagaan Oleh Tadashi Yanai Pengasas Uniqlo

Pasti ramai yang mengenali jenama fesyen antarabangsa yang kian mendapat tempat di Malaysia, iaitu Uniqlo. Pengasasnya iaitu Tadashi Yanai kini bergelar manusia terkaya di Jepun dengan kakayaan sebanyak RM83 billion.

Namun bukan mudah untuk membawa nama Uniqlo seperti mana sekarang, dan perkara yang paling penting dalam kejayaan Tadashi adalah sikap beliau. iluminasi.com kongsikan 5 tips yang diberikan oleh Tadashi Yanai untuk berjaya dalam perniagaan.

Kebiasaannya, orang takutkan kegagalan yang menyebabkan mereka tidak berjaya. Ketika Uniqlo mengembangkan sayap ke luar negara, Uniqlo mengalami kegagalan di Britain. Bukan itu sahaja, mereka juga gagal di China dan Amerika Syarikat.

Kegagalan demi kegagalan dialami oleh Uniqlo. Dan disebabkan kegagalan berterusan ini, ia menjadi pembakar semangat Tadashi Yanai. Bagi beliau, kegagalan tidak boleh dilihatkan sebagai satu penghalang, sebaliknya sebagai satu cabaran dan pemangkin kejayaan.

Tadashi Yanai pada awalnya mengkaji mengenai syarikat seperti Mark & Spencer, Next, Limited dan Gap. Kini, mereka lebih fokus kepada syarikat seperti H&M dan Zara. Bagi jenama sukan pula mereka mengkaji Adidas, Nike dan sebagainya.

Uniqlo tidak mengehadkan hanya mengkaji satu jenama sahaja. Menurut Tadashi, jika mereka bermula dengan hanya mahu menjadi seperti Giordano, mereka pasti tak akan sampai ke tahap itu. Matlamatnya kini untuk menjadikan Uniqlo sebagai syarikat pakaian terbesar di dunia menjelang tahun 2020.

"Jika saya bukan seorang majikan yang tegas, orang bahawan saya pasti tak mampu berkembang dan menjadi lebih baik. Jika seseorang itu tidak diletakkan beban padanya, mereka tak akan dapat mencapai kejayaan," jelas Tadashi Yanai.

Menurut beliau lagi, sebab itu majikan yang kelihatan seperti majikan yang baik dan lembut, boleh menjadi majikan yang paling teruk dan tidak membawa kebaikan kepada syarikat.

Bagi Tadashi, beliau mempercayai bahawa jika seseorang itu tak mampu berubah, adalah lebih baik untuk mati. Ini adalah mantra yang diajarkan kepada pekerjanya. "Jika anda tak mahu berubah, anda tak akan boleh bertahan lama,".

Walaupun Uniqlo kini sudah menjadi antara salah satu jenama antarabangsa yang berjaya, Tadashi Yanai masih mempunyai kebimbangan yang baginya satu masalah besar. Kebimbangan tersebut adalah untuk mencari pengganti yang sesuai dan mampu menggalas tanggungjawab ini.

"Ketika ini saya tak perlu mencari pengganti seperti saya kerana saya adalah pengasas, presiden, pengerusi, ketua pegawai eksekutif dan pemilik Uniqlo. Namun tangggungjawab seperti ini tak mampu dilakukan bersendirian. Jadi, sebaiknya, saya ingin menubuhkan sebuah pasukan,".

Matlamat beliau adalah untuk membahagikan kerja-kerja tersebut dengan CEO yang bagus, dan individu ini bakal meneruskan menerajui operasi syarikat.


10 Nama Tempat Paling Panjang Di Dunia

Menurut Sinar Harian, nama Nur Fathaniah Tariyah Karimah Farwizah Zahabiyah Syahirah Binti Airol Anizam merupakan nama yang paling panjang dalam sejara pendaftaran di Jabatan Perdaftaran Negara (JPN).

Bagi nama tempat pula, kita tidak mempunyai nama tempat yang begitu pelik atau terlalu panjang. Mungkin disebabkan sudah biasa, kita berasakannya sebagai sesuatu yang normal.

Namun, bagaimana pula bagi nama tempat yang mempunyai berpuluh-puluh abjad, yang hampir mustahil untuk disebut, apatah lagi untuk dieja? iluminasi.com ingin berkongsi 10 nama tempat paling panjang di dunia.

Nama tempat yang terdiri daripada 26 huruf ini merupakan sebuah bukit yang terletak di Australia Selatan, kira-kira 108.8 kilometer dari barat laut sebuah bandar kecil iaitu Marla.

Nama ini diperoleh daripada bahasa Pitjantjatjara iaitu bahasa orang Asli di padang pasir Australia tengah. Ia diiktiraf secara rasmi sebagai nama tempat paling panjang di Australia.

Terletak di Afrika Selatan, lebih tepat di Upper Karoo di Bandar Cape Utara, Bovenendvankeelafsnysleegte merupakan sebuah ladang. Nama ini berasal daripada bahasa Afrika yang bermaksud "hujung lembah". Ladang ini terletak di ketinggian 923 meter atas paras laut.

Dengan jumlah sebanyak 27 huruf, Bovenendvankeelafsnysleegte merupakan nama tempat kedua terpanjang di Afrika Selatan.

Agak unik, perkataan yang mempunyai 27 abjad ini, Venkatanarasimharajuvaripeta, merupakan nama bagi sebuah stesen keretapi di Andhra Pradesh yang terletak di sempadan negeri Tamil Nadu, India.

Stesen ini sangat mudah dibezakan daripada stesen-stesen yang lain disebabkan namanya yang terlalu panjang. Namun, "Sri" adalah awalan yang digunakan bagi memudahkan dan meringkaskan sebutan nama stesen ini.

Ditabalkan sebagai nama tempat paling panjang di Kanada dengan jumlah abjad sebanyak 31 huruf, Pekwachnamaykoskwaskwaypinwanik adalah sebuah tasik yang terletak di timur laut Manitoba berdekatan sempadan Ontario.

Ia bermaksud "tempat di mana mata kail digunakan untuk menangkap ikan trout liar", yang diperolehi daripada bahasa Cree.

Terdiri daripada 35 abjad, Äteritsiputeritsi puolilautatsijänkä diiktiraf sebagai nama tempat paling panjang di Finland, dan kedua terpanjang di Eropah. Ia merupakan nama sebuah kawasan tanah lembap di Lapland, wilayah paling utara di Finland.

Nama ini juga digunakan oleh seorang pemilik pub bagi mendaftarkan nama pubnya selepas gagal sebanyak 2 kali semasa proses pendaftaran.gagal dalam cubaan mendaftarkan nama pubnya.

Ia dikatakan bukan berasal daripada bahasa Finland dan dipercayai tidak mempunyai apa-apa maksud.

Merupakan nama tempat paling panjang di Sepanyol dan Eropah, dengan jumlah 39 abjad, Azpilicuetagaraycosaroyarenberecolarrea mendapat namanya daripada bahasa Bosque.

Ia dikatakan bermaksud "tanah rendah di pena yang tinggi di Azpilkueta", nama tempat ini terletak di daerah Navarra, utara Sepanyol.

Diperolehi daripada bahasa Afrika yang bermaksud "air pancut di mana 2 ekor kerbau dibunuh dengan satu balingan", nama tempat dengan 44 abjad ini merupakan yang terpanjang di benua Afrika.

Tweebuffelsmeteenskoot morsdoodgeskietfontein merupakan sebuah ladang yang terletak di wilayah barat utara Afrika Selatan, 200 kilometer ke barat Pretoria.

Dengan jumlah keseluruhan abjad sebanyak 45, yang mana 15 daripadanya merupakan abjad "g", tasik yang diberi nama Chargoggagoggmanchaug gagoggchaubunagungamaugg ini terletak di Massachusetts, Amerika Syarikat. Ia juga dikenali sebagai Tasik Webster.

Nama tempat kedua terpanjang di dunia ini berasal dari Nipmuc, iaitu bahasa Algonquian. Tasik yang berkeluasan 5.84 kilometer persegi ini bermaksud "titik memancing yang berada di sempadan dan merupakan titik pertemuan neutral".

Ia juga nama tempat terpanjang di Amerika Syarikat dan benua Amerika.

Disebabkan terlalu panjang dan mustahil untuk disebut, Llanfairpwllgwyngyllgogerychwyrndrobwllllantysiliogogogoch yang mempunyai 58 abjad ini diringkaskan kepada Llanfairpwll atau Llanfair PG.

Ia merupakan nama kepada satu komuniti yang besar, dan kampung yang terletak di Wales di Pulau Anglesey. Nama ini direka pada tahun 1860-an bagi tujuan promosi. dan komuniti ini dikenali sebagai Llanfair Pwllgwyngyll pada awalnya.

Namun ianya ditukarkan pada abad ke-19 bagi mempromosikan tempat ini sebagai pusat tarikan pelancong. Populasi komuniti ini adalah sebanyak 3,040 pada tahun 2011, dan merupakan nama tempat terpanjang di United Kingdom.

Jika anda cuba melakukan pencarian nama ini di Youtube, anda akan mendapat seorang lelaki berjaya menyebutnya dan ia mengambil masa 8 saat. Taumatawhakatangihangakoauauo tamateaturipukakapikimaungaho ronukupokaiwhenuakitanatahu merupakan nama sebuah bukit berdekatan Porangahau di selatan Teluk Hawke, New Zealand.

Berketinggian 305 meter, nama yang berjumlah 85 abjad ini berasal dari bahasa etnik orang asli iaitu Maori. Nama ini bermaksud "tempat dimana Tamatate, lelaki yang mempunyai lutut yang besar, memanjat gunung, penggelongsor, penjaga tanah yang mengembara, bermain seruling hidung untuk yang tersayang".

Nama ini diiktiraf oleh Guinness World Records sebagai nama tempat terpanjang di dunia. Tak cukup dengan itu, nama ini mempunyai versi lain yang lebih panjang, namun mempunyai sempang.


La Catedral : Penjara Ciptaan Pablo Escobar Yang Sangat Mewah

Pablo Escobar yang digelar sebagai raja dadah dunia tumpas di tangan pihak berkuasa pada 2 Disember 1993, sehari selepas hari jadinya. Walaupun kerajaan, pihak berkuasa dan rakyat Colombia bersorak atas kejayaan itu, namun ramai juga yang bersedih atas kematian hero mereka.

Pablo sememangnya terkenal dengan keganasan dan kejahatannya, namun beliau juga membantu orang susah dengan membina pelbagai infrastruktur seperti gereja, padang bola dan perumahan. Namun, satu perkara yang tak dapat disangkal mengenai beliau, adalah kebijaksanaan Pablo dalam memanipulasikan kerajaan Colombia.

Selepas 6 bulan berunding secara rahsia dengan kerajaan Colombia, akhirnya kedua-duanya mencapai kata sepakat bagi menamatkan perang di antara mereka, yang mana satu perjanjian telah dimeterai.

Dibawah perjanjian pada tahun 1991 itu, Pablo bersetuju untuk menyerah diri kepada pihak berkuasa atas kesalahannya, dan dijatuhkan hukuman penjara lima tahun maksima. Beliau juga tidak akan dieskstradisi ke Amerika Syarikat.

Sebagai balasan atas penyerahan diri tersebut, permintaan Pablo diluluskan, iaitu penjara yang bakal didudukinya tersebut dibina sendiri olehnya. Segala spesifikasi dan binaan, mengikut kemahuan Pablo. Malah, lokasi penjara tersebut dipilih oleh Pablo yang mana tanah seluas 3 hektar yang dibelinya.

Tak cukup dengan itu, perjanjiannya dengan kerajaan Colombia juga membenarkan Pablo untuk memilih sendiri pengawal keselamatan penjaranya. Dalam hal ini, Pablo hanya memilih mereka yang benar-benar setia padanya sahaja.

Lokasi itu juga membolehkan Escobar untuk melihat rumah yang didiami ahli keluarganya di Envigado, secara terus melalui teleskop.

Penjara yang diberi nama La Catedral itu dibina di atas sebuah bukit di Honey Valley, tenggara Medellin. Pablo tiba dipenjaranya pada 19 Jun 1991, dengan helikopter. Ahli keluarganya dibenarkan melawat 3 hingga 4 kali seminggu.

Udara di atas bukit ini sangat nyaman dan pemandangannya sangat luar biasa. Namun, lokasi tersebut dipilih Pablo kerana sangat stragetik. Disebabkan terletak di atas bukit, Pablo boleh melihat jika terdapat pergerakan pihak berkuasa yang menghala ke penjaranya.

Malah, pihak berkuasa tidak dibenarkan berada 3 kilometer dari La Catedral. Walaupun ia secara teknikalnya sebuah penjara, namun hakikatnya ia adalah seperti sebuah mahligai bagi Pablo. Nama lain yang diberikan kepada penjara ini adalah "Club Medellin", "Hotel Escobar" dan resort.

La Catedral mempunyai gym, bilik permainan, bar, disko yang mana digunakan untuk berparti. Selain itu, ia dilengkapi dengan sauna, jakuzi, air terjun, TV skrin besar dan juga bilik anak patung untuk anak perempuannya bermain pada waktu melawat.

Bilik Escobar pula dilengkapi dengan katil bulat yang boleh berputar. Escobar juga merupakan peminat tegar bola sepak, dan disebabkan itu, beliau membina sebuah padang bola. Dikhabarkan Escobar akan membawa pemain bola sepak nasional Colombia untuk "beriadah" bersamanya.

Walaupun terperangkap dalam penjara, perniagaa dadah Escobar masuh berjalan dengan tersedianya segala alat komunikasi seperti telefon bimbit, pemancar radio dan mesin faks.

Namun, Pablo tidak tinggal lama di penjara ini kerana perangai panas barannya. Hidup senang lenang tanpa kawalan tidak cukup bagi Escobar. Beliau sekali lagi melampaui batas.

Disebabkan pertengkaran di antara Pablo dan 4 orang kanannya akibat wang, beliau mengarahkan mereka diseksa dan dibunuh. Berita ini sampai ke pihak berkuasa Colombia dan membuat keputusan untuk menamatkan perjanjian tersebut.

Setelah 13 bulan tinggal di La Catedral, akhirnya Escobar berjaya melarikan diri pada 22 July 1992 selepas pergelutan dengan pihak berkuasa yang mahu memindahkannya ke institusi ketenteraan. Walaupun dikepung, Escobar dan konco-konconya masih mampu meloloskan.

Bagaimana mereka berjaya meloloskan diri? Juan Pablo, anak lelaki Escobar menceritakan bagaimana bapanya meloloskan diri di dalam bukunya, My Father. Dari awal lagi Escobar sudah menjangkakan bahawa beliau perlu melarikan diri dari La Catedral.

Disebabkan itu, beliau mengarahkan satu jalan keluar dibina ketika pembinaan awal dijalankan.

"Bapa saya menghasilkan satu laluan untuk melarikan diri ketika fasa pembinaan La Catedral. Satu bahagian dinding di penjara tersebut dibina daripada campuran kongkrit yang lemah. Ia hanya memerlukan 2 kali tendangan ke atas dinding tersebut untuk memecahkannya.

Setelah meloloskan diri ke dalam hutan, akhirnya jejak Pablo Escobar tidak dapat dikesan. Sehinggalah beliau ditembak mati pada 2 Disember 1993.

Selepas kematian Pablo, La Catedral dibiarkan terbengkalai sehingga tahun 2007, di mana sekumpulan warga emas dari kalangan sami Benedictine berpindah masuk dan mengubah penjara tersebut. Sami-sami tersebut sampai ke penjara tersebut kerana ia dikatakan tempat yang sesuai untuk bermeditasi kerana jauh dari bandar.

Mereka membina gereja kecil, kafeteria, bilik tetamu untuk jemaah agama, bengkel dan juga bilik peringatan kepada mangsa-mangsa Pablo.


Bagaimana Teknologi Wayang Gambar dan Filem Bermula?

Zaman sekarang, dengan mudah kita mampu merakamkan filem. Boleh dikatakan majoriti orang mempunyai sekurang-kurangnya satu peranti yang mampu merakamkan gambar dan video sebagai kenang-kenangan.

Namun begitu, pernahkah anda terfikir apa liku-liku yang telah dilalui sebelum kita sampai ke tahap sekarang? Berikut adalah kronologi lapan peristiwa paling penting sejarah awal kelahiran teknologi filem yang mengubah dunia kita.

Idea paling awal dalam penghasilan gambar yang bergerak datang daripada penciptaan sebuah objek yang digelarkan phenakistoscope. Hasil ciptaan dua orang pereka pada tahun 1832 iaitu Joseph Plateau dan Simon Von Stampfer, yang menghasilkan rekaan yang secara kebetulan sama, phenakistoscope menjadi popular sebagai permainan kanak-kanak. Ilusi yang terhasil mampu mencipta pergerakan mudah dan phenakistoscope menjadi salah satu produk popular sebelum digantikan dengan satu teknik lain yang digelarkan zoetrope.

Zoetrope merupakan satu alat yang lebih kompleks yang menghasilkan animasi dalam kadar yang lebih pantas berbanding dengan phenakistoscope yang memerlukan tangan kita untuk memusingkan. Zoetrope merupakan sebuah silinder berpusing mempunyai lakaran pergerakan yang diinginkan dengan gambar pergerakannya dibuat supaya mudah ditukar, berbanding dengan phenakistoscope yang tidak boleh diubah visualnya.

Filem pertama yang dihasilkan dalam dunia adalah sebuah kajian pergerakan kuda yang dihasilkan oleh Eadweard Muybridge pada tahun 1878. Eadward diminta menangkap gambar kuda berlari untuk menjawab persoalan oleh Leland Standford (pengasas Stanford University) yang inginkan kepastian secara sah, adakah kuda mengangkat keempat-empat kakinya ke atas semasa berlari.

Video ini digabungkan menggunakan teknik gerak henti (stop motion) dan menjadi idea asas kepada fotografi pergerakan yang kita gunakan sekarang. Alat yang digunakan oleh Eadweard dalam penghasilan pergerakan ini adalah sebuah alat seiras zoetrope tetapi mampu memancarkan imejnya yang diberikan nama zoopraxiscope.

Filem bergambar pertama di dunia yang diambil adalah satu adegan pendek sepanjang 2.11 saat yang dinamakan Roundhay Garden Scene. Filem ini dihasilkan pada tahun 1888 oleh seorang pereka Perancis bernama Louis Le Prince. Filem itu diambil pada 14 Oktober 1888 di Roundhay, Leeds, England yang memaparkan anak kepada Louis serta rakan-rakannya berjalan.

Kinetoscope adalah sebuah alat yang dicipta oleh Thomas Alva Edison dan William Dickson yang membolehkan seorang individu menonton siri filem melalui satu lubang khas. Alat yang cipta pada tahun 1891 ini boleh dikatakan bapa kepada teknologi projektor yang ada sekarang ini. Filem akan dimasukkan supaya melalui sebuah kanta dan lampu dengan penonton boleh menonton kisah yang ingin disampaikan sendirian. Walaupun hanya untuk tontonan seorang, idea Kinetoscope ini menjadi idea permulaan kepada penghasilan teknologi berikut.

Filem pendek Perancis yang bertajuk 'L'arrivée d'un train en gare de La Ciotat ' atau 'The Arrival of a Train at La Ciotat Station' merupakan filem pertama yang dipertontonkan pada orang ramai pada Januari 1896 oleh adik beradik Louis dan Auguste Lumiere. Filem pendek berdurasi 50 saat itu memaparkan adegan sebuah keretapi yang tiba ke stesen La Ciotat dengan menggunakan teknologi kamera yang digelarkan CImetographe. Filem 50 saat ini adalah permulaan kepada apa yang kita gelarkan sekarang ini sebagai teknik sinematografi.

Seorang pencipta bernama Edward Turner sebenarnya telah pun menemui filem warna dengan menggunakan penapis warna merah, hijau dan biru lebih awal pada tahun 1899. Dia berjaya merekodkan filem pertama pada tahun 1902 sebelum meninggal dunia secara mengejut pada tahun 1903. Semasa hidup, Edward sempat merakamkan video anak-anaknya dan beberapa subjek lain, namun rakamannya hilang tidak dapat dikesan.

Pihak yang membiayai penyelidikan Edward membawa hasil ciptaan Edward kepada pihak lain dan terhasillah Kinemacolor. Teknologi yang digunakan dalam Kinemacolor berjaya menggabungkan dua penapis warna untuk menghasilkan filem berwarna dan menjadi pilihan ramai pembuat filem sejak tahun 1908.

Hanya pada tahun 2012 filem asal Edward ditemui di dalam National Media Museum di Bradford (kini National Science and Media Museum). Hanya selepas menemui hasil rakaman Edward yang dilakukan pada tahun 1902 itu barulah masyarakat dunia menyedari teknologi yang sedang dibangunkan oleh Edward seorang diri pada ketika itu, sebenarnya menghasilkan filem warna yang lebih baik berbanding Kinemacolor.

Semua filem yang dihasilkan pada era awal pembikinan filem adalah filem-filem tanpa bunyi. Jika ada bunyi, bunyi itu pula dihasilkan oleh orkestra yang akan memainkan lagu secara langsung di dalam pawagam. Hanya pada tahun 1926, adik beradik Warner Brothers dengan kerjasama Western Electric mula bereksperimen dengan sistem audio yang dirakamkan menggunakan piring. Lagu latar dan kesan bunyi dirakamkan terlebih dahulu dan kemudian akan dimainkan serentak dengan filem. Filem pertama yang memaparkan teknologi ini adalah filem 'Don Juan' lakonan John Barrymore, datuk kepada pelakon Drew Barrymore.